text: 1Wawqe panaykuna, qankunaqa ñan yachankichishña ofrenda huñusqaykichiswan wawqenchiskunata yanapanaykichismantaqa. Chayraykun manaña necesarioñachu chaymanta qankunaman escribimunaypaqqa. 2Hinaspapas noqaqa ñan yachaniña, ofrenda churay munasqaykichistaqa, saynapi wawqenchiskunata yanapanaykichispaq. Chaymi noqaqa enteron Macedonia provincia lawpi wawqenchiskunaman, ancha kusikuywan, khaynata nirani: “Acaya provincia ukhupi kaq Corinto llaqtapi tiyaq wawqenchiskunaqa qayna watamantaraqmi listo kashanku, ofrendankuwan, (Jerusalén llaqtapi tiyaq) wawqenchiskunata yanapanankupaq”, nispay. Chaymi Macedonia provincia lawpi tiyaq wawqenchiskunapas, chayta yacharuspanku, kallpanchasqa kashanku, ofrendankuwan paykunapas yanapanankupaq. 3Chaymi qankunaman wawqenchis Titota, hinallataq chay ishkay wawqenchiskunatapas mandamushani, qankunamanta paykunaman willasqayqa, cheqaqpuni kasqanta yachanankupaq. Saynapi qankunaqa preparasqa kaspa, paykunata allinta chashkispa, noqatapas malpi ama qepachiwanaykichispaq. 4Ichaqa sichus Macedonia provincia lawmanta mayqen kaq wawqenchispas noqawan kushka hamuspa, qankunata mana preparasqatachu tarimusunkichis chayqa, noqaykuchá p'enqaypi qepaykuman, qankunapi confiasqaykurayku. Saynallataq qankunapas p'enqaypi qepawaqchis. 5Chayraykun noqaqa manaraq qankunaman hamushaspay, chay kinsa wawqenchiskunata valekuspay, qankunaman primerta mandamushani, saynapi ñawpaqmantaraq ofrenda prometekusqaykichista huñuysisunaykichispaq. Saynata ruwaspaykichismi, chay ofrenda qosqaykichistaqa mana obligasqa hinachu churankichis, aswanqa tukuy sonqoykichiswan. 6Hinaspapas qankunaqa yuyariychisyá kayta: “Pipas chikallanta tarpuqqa, chikallantan cosechanqa. Ichaqa pipas ashkata tarpuqqa, ashkatan cosechanqa”, nispa. 7Diosqa khuyakun pipas tukuy sonqonwan ancha kusikuywan ofrendan qoq runatan. Chaymi niykichis, qankunaqa sapankamaykichisyá sonqoykichispi decidisqaykichisman hina ofrendaykichista qoychis. Chay ofrendaykichistaqa amayá llakikuspachu qoychis, nitaq obligasqa hinachu. 8Diosqa ancha atiyniyoqmi, tukuy imapi tukuy tiempo qankunata bendecisunaykichispaq, saynapi imaykichispas ama faltananpaq. Saynataqa bendecisunkichis, qankunapas necesidadpi kaqkunata tukuy sonqoykichiswan yanapanaykichispaqmi. 9Bibliapin khaynata nishan: “Payqa tukuy sonqonwanmi wakcha runakunata yanapan. Chay allin ruwasqanmantaqa tukuy tiempon yuyarisqa kanqa”, nispa 10Diosmi chakrapi tarpuqmanqa mukhuta qon. Diosllataqmi t'antatapas mikhunanpaq qon. Saynallatataqmi Diosqa qankunamanpas mukhuta qospa yanapasunkichis, ashkata cosechanaykichispaq, saynapi qankunapas wakchakunata yanapanaykichispaq. 11Diosmi qankunataqa tukuy imapi bendecisunkichis, necesidadpi kaqkunata tukuy sonqoykichiswan yanapanaykichispaq. Saynata yanapaqtiykichismi, chay necesidadpi kaq wawqenchiskunaqa Diosman graciasta qonqaku, chay ofrenda qosqaykichista noqayku chay wawqenchiskunaman apaqtiyku. 12Hinaspapas kay ofrenda apachiwasqaykichiswanqa manan necesidadpi kaq wawqe pananchiskunallatachu yanapashankichis. Aswanqa kay yanapakuyniykichiswanqa Diostan servishankichis. Hinaspapas chay necesidadpi kaqkunata yanapasqaykichisraykun, paykunapas Diosman graciasta qonqaku. 13Chaymi paykunaqa cuentata qokunqaku, Señor Jesucristomanta yachasqaykichisman hina kasukuspa imapas ruwasqaykichista rikuspanku. Saynallataqmi paykunaqa Diosta alabanqaku, paykunata hinallataq llapantapas yanapasqaykichisrayku. 14Hinaspan paykunaqa qankunata khuyakususpaykichis, Diosmanta qankunapaq mañapusunkichis. Saynataqa ruwanqaku, qankunaman sumaq munakuyninta Dios qosusqaykichista yachasqankuraykun. 15¡Diosmanyá gracias kachun Señorninchis Jesucristota qowasqanchismanta! Chay regalo qowasqanchismanta agradecekunanchispaqqa palabrakunapas faltanraqmi.


c: text/html

text: 1Kuyasqay wawqe-panillaykuna, kaywanqa iskay cartatañam apachimuykichik, kay cartakunawanmi rikcharichimuchkaykichik allin piensaq kanaykichikpaq. 2Yuyariychikyá Diosmanta ñawpaq willakuqkunapa nisusqaykichikta hinaspa salvaqninchik Señorpa kamachikuyninmanta apostolkunapa yachachisusqaykichikta. 3Tukuymanta llalliqtaqa kaytayá yachaychik: Qepa punchawkunatam hamunqa burlakuqkuna hinaspam burlakuspa munasqallankupi purinqaku. 4Paykunam ninqaku: —Cristom hamunanpaq prometekurqa ¿maytaq hamunchu? Abuelonchikkunapa wañukusqanmantaraqmi tukuy imapas hina kaqlla kachkan, chaynaqa kachkan kay pachata unanchay qallarisqanmantaraqmi —nispa. 5Paykunaqa manam yachayta munankuchu cielokunaqa ñawpaq tiempomantaraq kasqantapas nitaq Diospa rimarisqallanwan kay pachaqa yakumanta rikurimusqantapas hinaspa yakuwantaq rurasqa kasqantapas. 6Sinchi parawanmi kay pachaqa chinkachisqa karqa. 7Kunan kaq cielokunatawan kay pachataqa Diospa rimarisqanmi waqaychachkan ninapaq, chay ninapim juicio punchawpi huchasapa runakunapas rupanqa. 8Kuyasqay wawqe-panillaykuna, ichaqa kaytaqa amayá qonqaychikchu: Señorpaqqa waranqa watam huk punchaw hinalla, huk punchawñataqmi waranqa wata hina. 9Señorqa manam wakinkunapa nisqanpi hinachu demorachkan promesan cumpliytaqa, payqa pacienciawanmi suyasuchkankichik mayqannikichikpas mana chinkarunaykichikta munaspan, payqa munachkan huchamanta wanakuspaykichik payman llapallaykichik kutirikunaykichiktam. 10Señorqa hamunqa tutallan suwa hamuchkaq hinam, chay punchawmi cielokuna tukunqa hatun qapariywan, cielopi kaqkunapas kañasqam kanqa hinaptinmi kay pachapas tukuy imantin chinkanqa. 11Tukuy kaqkunapas chayna chinkanan kachkaptinqa ¡mayna chuya sonqom Diosta servispa kawsanaykichik! 12Diospa punchawnin chayamunantayá suyaychik: “Utqayman hamuy” nispa. Chay punchawmi cielokuna ninawan kañasqa kanqa, tukuy imapas rupaywanmi chullunqa. 13Ñoqanchikmi ichaqa suyachkanchik Diospa prometewasqanchik mosoq cielokunatawan mosoq allpata, chaypim ichaqa tukuy imapas allin arregloman hina rurasqa kanqa. 14Kuyasqay wawqe-panillaykuna, kaykunata suyachkaspaqa mana huchayoqñayá hinaspa mana culpayoqñayá kawsaychik hawkayaypi Dios tarimusunaykichikpaq. 15Amayá qonqaychikchu, Señorqa pacienciawanchik salvawananchikpaqmi. Chaynatam kuyasqa wawqenchik Pablopas qellqamusurqankichik Diospa yachay qosqanman hina. 16Llapallan cartankunapim chaykunamantaqa rimarirqa wakinkunaqa sasa entiendena kachkaptinpas. Chaykunatam pisi yachayniyoqkunawan iñiyninpi mana takyaqkuna qewirunku, Bibliapi wakin kaqkuntapas qewirunkum kikillanku chinkarunankupaq. 17Kuyasqay wawqe-panillaykuna, ñawpaqmantaraq kaykunata yachachkaspaqa cuidakuychikyá mana allin runakuna pantachisunaykichikmanta chaynapi qaqa hina sayachkaspaqa ama wichiykunaykichikpaq. 18Aswanqa salvaqninchik Señor Jesucristopa favorninpi wiñaspayá aswan-aswan payta reqsiychik. ¡Paytayá alabasun kunanmanta wiña-wiñaykama! Amen.

robotstxt: allowed

filter: keep


text: 1Jesucristuqami Judea lugarpi uk pwiblitu Bele'n shutiqpi nasiran. Chay tyimpupiqami Herodes gubyirnuqa karan Israel pwiblukunapiqa. Chaymantami kusala yach'aq runakuna ch'aranllapa Jerusalenmanqa rupay iqamunanlawmanta. Paykunami qullarkunata rikar riqsiq runakuna kaqllapa. 2Chaymi kaynu nir tapukuranllapa: "¿Maypitaq chay Israel runakunapa gubyirnun nasisha chayqa? Chaqa chay rupay iqamunanlawpimi rikasha kanillapa uk qullar paypaq intrachimaqllapata. Chaymi shamusha kanillapa payta aduraq". 3Chaynu nitinllapa uyaparmi chay gubyirnu Herodes chaynulla tukuyla Jerusale'n pwiblupi taqkunapis kusalata manchakur yarpupakuranllapa. 4Chaymi chay gubyirnuqa niran tantakamunanllapapaq tukuy chay kurakunapa mantakuqninkuna, Moise's mantakushanta yach'ar yach'achikuqkuna ima. Chaymantaqa tapuran: --¿May lugarpitaq Dyuspa Akrashan Cristunqa nasiyanqa? nir. 5Chaymi paykunaqa niranllapa: --Judea lugarpa pwiblun Belenpi. Chaqa Dyuspa rimaqninmi kaynu niq Bele'n pwiblupaqqa: 6'Bele'n pwiblu, qammi chay Judea lugarpiqa, takshala pwiblitu kasha karmapis, kananqa kusala mas riqsikashana kanki chay Judea lugarpi wakin pwiblukunamantaqa. Chaqa qammantami uk mantakuq rikarinqa. Chaymi payna kusala shumaqta kuytanqa chay Israel pwibluytaqa' nir. 7Chaynu nitinllapaqa, Herodesqa mana mayqanpis yach'atinchu, qayamuran chay uklawmanta kusa yach'aq runakunata. Chaymi paykunarayku yach'aranna ima tyimpupimi chay qullar rikariran nirmapis. 8Chaymantami chay runakunataqa kach'aran Bele'n pwibluman kaynu nir: --Wakman rir puytishaykillapata tapukuyllapa chay wamritupaqqa. Chaymanta tarir-shuypaqa willamankillapa, nuqapis rir aduranaypaq nir. 9Chaynu gubyirnu willatinllapami, chay kusa yach'aq runakunaqa riranllapa. Piru chay qullar rupay iqamunanlawpi rikashanllapaqa, naypanllapata riq ch'urakaran. Chaynu rirmi chay maypich'i wamritu karan chaylapi qasillaran. 10Chaynu qullar qasillaqta rikarmi, kusalata aligriyaranllapa. 11Chaymantami chay wasiman yaykur, rikaranllapa chay wamrituta chaynulla maman Mariata ima. Chaynami paykunaqa qunqurikur aduraranllapa. Chaynulla talqitanllapata kich'ar, uruta, insinsyuta, mutkiypaqla mirrata ima quranllapa. 12Chaymanta punutinllapami Dyusqa musquyninllapapi willaran Herodes kayashanman ama tikrakananllapapaqchu nir. Chaymi paykunaqa Dyus nishanta kasur pwiblunllapamanqa riran uklaw nantana. 13Chaynu chay kusa yach'aq runakuna rishana katinqa, Josipa musquyninpi Dyuspa uk angelnin rikarir kaynu niran: "Sharir, wamrituta mamantinta apar utqar riy Egipto pwibluman. Chaypi kidankillapa nuqa willashunayllapakaman. Chaqa Herodesmi wamrata maskanqa wanuchinanpaq" nir. 14Chaymi chaynu nitinqa Josiqa sharir, wamrituta mamantinta apar, chay tutalla riq ch'urakaranllapa Egiptuman nan riqta. 15Chaymi chaypiqa taranllapa Herodes wanunankaman. Chaynuqami pasaran Dyuspa rimaqnin unay nishan kumplikananpaq. Chaqa nishami kayaq: "Egipto pwiblumantami qayamuray wamrayta" nir. 16Chaymantami Herodesqa chay kusa yach'aq runakunaqa ingañamasha nir kwintata qukarqa, kusalata piñakuran. Chaymi mantakuran tukuyla ullqu wamritukuna ishkay añuyjun, chaynulla manaraq ishkay añuyjun kaqkunata ima wanuchinanllapapaq tukuyla Bele'n pwiblumanta kaqkunataqa. Chaynuqami kach'akuran chay kusa yach'aq runakuna ima tyimpupimi Dyuspa qullarnin rikarisha karan nir willashanmanta yach'ar. 17Chaynuqami pasaran Dyuspa rimaqnin Jeremi'as iskribishannu kumplikananpaq. Chaqa niqmi: 18"Rama' pwiblumantami kusala llakiyta, kusala waqayta ima uyapakaran. Chaynuqami waqayaran Raquel, wamrankunapaq. Chaymi mana kunsulakaymatapis munaranchu, tukuynin wanushana kashanrayku" nir. 19Piru Herodesqami wanuranna. Chaymi ashwan Dyuspa uk angelnin, Jose' Egiptullapi katin, musquyninpi payman rikarir kaynu niran: 20"Sharir, wamrituta mamantinta apar, qashan riyllapa Israel pwibluman. Chaqa chay wamrituta wanuchinaqkunaqami wanushallapana" nir. 21Chaymi Josiqa sharir wamrata mamantinta apar riran Israel pwibluman. 22Piru Josiqami yach'aran chay Judea lugarpiqa Herodespa lugarninqa wamran Arquelao mantakuyan nir. Chaymi kusalata manchakuran chay Judea lugarllaman tikrakaytaqa. Piru Tayta Dyusmi musquyninpi Jositaqa intrachiran Judea lugarman ama rirchu, ashwan Galilea lugarmanna rinanpaq nir. 23Chaymi chayman rir ch'arqa, riran taq Nazaret pwiblumanna. Tukuy kayqami pasaran Dyuspa unay rimaqninkuna kaynu nishan kumplikananpaq. Chaqa Jesuspaqmi nisha kayaq: "Payqami nazareno shutinqa" nir.


text: 1Diosninchiga quiquinpita unay wichan awillunchicunata achca cutim, jinaman tucuynaypam willachira unay willacugnincunawan. 2Nätan cay ushanan junagcunaga Dios-mayin Jesucristowanmi willachimaranchi. Pay Jesucristowanmi Diosga rurara jana pachatas cay pachatas. Chauraga Jesuspam lapan ima-aygas. 3Chaynuytan Jesusga Dios alisca munayniyog cangantas shumag musyayächimanchi, jinaman payga quiquin Diosnuymi cayansi. Chaura payga alisca munayniyogmi, chaymi ima-aygas pay ningannuyla carcayan. Paymi wanusha juchanchicunapita perdonasha cananchipag, nätan cananga Diospa derëchanchrümi tayayan mandayar. 4Munayniyog angelcunas carcayanga Diospa serviglanmi, nätan Jesusga mas munayniyogmi cayan paycunapitaga Diospa-mayin car. 5Chaura Diosga manam imaysi maygan angeltas: “Gamga cayanqui Dios-mayïmi” nirachu ni “Cananmi niyag Dios-mayï canaypag” nirapishchu. Juclä isquirbishachrüsi manam maygan angeltas: “Nogam cashag paypa Dios-mayin”, nätan “Paymi canga nogapa Dios-mayï” nirapishchu. 6Antis isquirbishachrüga chay japalaylan-mayinta cachraramur Diosga cay niyanmi: “Lapay angelcuna payta alawapäcuy” niram. 7Nätan angelcunapitas Diosga cay niyantan: “Angelcunaga carcayan alisca munayniyogmi alisca manchay walyaynintin räyu aywamugnuymi” niyanmi. 8Nätan Diospa-mayin Jesuspitaga cay nirmi isquirbirayan: “Gamga mandag Diosmi canqui imaypita imaycamas, jinaman mandarsi ali ruragmi canqui. 9Chaymi ali ruragta cuyayanqui, nätan mana ali ruragcunata chregniyanqui. Chaynuy captiquim nogaga acrarayag mandag canaypag. Chaymi cushirayanqui waquin runacunapitas mas” nirmi. 10Chaypitas isquirbishachru Diosga cay niyanran: “Gam munayniyogmi galarinanchru jana pachatas cay pachatas ruraray. 11Chay rurangaycunaga ushacangam, nätan gamga imaycamas cawanquim. Chaycunaga lapanmi juc jacu sagpinuysi ushacanga. 12Gamga lapan camangaycunata munangaytam ruranqui juc sagpi jacuta wicapagnuysi. Nätan mushog jacuta ruragnuymi ima-aygatas mushogta ruranqui. Nätan gamga pachalanmi cawanqui imay imaycamas” niyanmi. 13Diosga manam imaysi maygan angelcunatas “Cay derëchäman tayucuy mandanaypag, chay chregnishugniquicunata naupayman chrarachimuptï pampaman lagashtarcachir munangayta ruranaypag” nirachu. 14Antis angelcunaga cayan Diospa cachran ruraglam. Paycunataga cachramun payman yupachicugcunata yanapänanpagmi.


text: 1Chayraykumi tukuy mana allin kaqkunataqa amana rurayllapanachu. Ama ingañanakunkillapachu. Ama shimikillapalawan Dyusta kasuq yupay tukunkillapachu. Ama inbidyanakuyllapachu. Chaynulla dijayllapa tukuy washanchikta rimapanakuymatapis. 2- 3Chaymi chaynu karnaqa, imanutaq uk wamritumaqa chiqap lichi kaqlata kusalata munan, chaynu qamkunapis Dyus nishanta kusala masta intrakayta munar kawsayllapa. Chaymi chaynuqa washakashaykillaparayku Amitunchikman masta qimikankillapa, "Kusala allin" nir yach'arna. 4Nishaykillapa: Amitunchik Jesucristutami chay mana paypi kriyiqkunaqa, uk mana sirbiq rumita yupay itakuranllapa. Piru Tayta Dyuspaqqami, Jesucristuqa uk kusala shumaq, kusala sirbiq rumi karan. Chayraykumi ashwan waran waranqa masta, Jesucristuman qimikayllapa. 5Chaynuqami Tayta Dyusqa qamkunatapis uk kusala shumaq rumipaq yupay tikrashunqallapa. Chaymi qamkuna chaynu kusa shumaq rumi katkillapaqa, chay rumillawan Tayta Dyusqa uk wasita ruranqa. Chaynullapismi uk kusa shumaq kurapaqna akrashunqallapa paytana sirbinaykillapapaq. Chaynuqami, Dyus munashanlatana ima rurar, uk kusala shumaq ufrindita yupayna paymanqa qimikankillapa aligriyachinaykillapapaqqa. 6Chaymi Jesucristullapaq Dyus nitin iskribikashakunapi kaynu nin: "Sio'n pwiblupimi ch'urashaq uk kusa shumaq, uk kusa sirbiq rumita. Chaymi chay paypi kriyiqkunataqa kusata yanapatin mana pinqaypiqa kidanqallapachu" nir. 7Chaymi qamkuna chay kusala shumaq rumipi kriyiqkunapaqqa, chay rumiqa kusala sirbiq. Piru chay mana kriyiqkunapaqqami, Dyus nitin iskribikashannu kaynu nin: "Chay llutakuqkuna kay rumiqa mana sirbinchu nir itakushanllapami, ashwan kusala shumaq rumipaq tikrakasha" nir. 8Chaynullami ninpis: "Chay rumipimi trumpisanqallapa" nir. Chaqa paykunaqami, Dyuspa rimayninpi mana kriyinashanllaparayku trumpisanqallapa. Chaynu unaymanta-pacha mana kriyinashanllaparaykumi trumpisananllapapaqna karanllapa. 9Piru qamkuna kriyiqkunaqami Dyuspa kaqninkuna kusala allin kanaykillapapaq akrakashaykillapa. Chaynu karmi Dyuspaqqa kusala chiqap kurankunana kankillapa, Dyus munashanlatana ruranaykillapapaq. Chaynulla paypa kaqninkunalana kanaykillapapaq. Chaymi kananqa tukuy chay tutaparaqmanta lluqshishana kar, kusala shumaq achkillapina kankillapa Dyus kusala allin rurashankunatana parlakunaykillapapaq. 10Chaqa qamkunaqami, unayqa Dyuspa mana kaqninkunachu kaq kankillapa. Piru ashwan kananqami paypa kaqninkunana kankillapa. Chaynulla unayqa Dyusqa mana llakipashuqllapalamapischu. Piru kananqa kusalata llakipashuyanllapa. 11Munashay ukniykuna, qamkunaqami kay pachapiqa furastiru yupay, mana tukuy tyimpupaqchu kankillapa. Chaymi rugashunillapa, ama qamkunalla munashaykillapata rurar kawsanaykillapapaq. Chaqa mana allin yarpuykunami, imanupis mana allinta rurachir, Dyusmanta chiqanchamananchikllapa. 12Chay-ari allinkunata rurar kawsayllapa, chay mana kriyiqkunawanqa. Chaynuqami michka qamkunapaq kusa mana allinta rimayarmapis, kwintata qukar ninqallapa: "Alliptami wak runakunaqa Dyus munashanta ruranllapa" nir. Chaymi ashwan Dyuspi kriyirna, jwisyu diya ch'amutinqa Dyusta alabanqallapa. 13Amitunchikpi kriyishaykillaparaykumi, kay pachapi kaq gubyirnuykillapata kasuyllapa. Chaqa payqami kay pachapiqa mantakuq-ari. 14Chaynulla kasuyllapapis chay gubyirnuykillapamanta kaq wakin mantakuqkunatapis. Chaqa paykunaqami, kay pachapi mana allin ruraqkunata rikar kastigananpaq numrakasha. Piru chay allinta ruraqkunata-shuypaqa yanapananpaq. 15Chaqa Taytanchik Dyusmi munan, kriyiqkunaqa tukuywan kusa shumaqta kawsanaykillapata. Chaynami, chay sunsunulla kawsaqkuna, chaynulla Dyusninchikpaq mana allinta rimaqkunamapis, manana imatapis mana allintaqa rimananpaqnachu. 16Ukniykuna, puytinkillapami tukuy ima munashaykillapata rurayta, piru allin kaqlata. Kuytawkish "Tukuy imatami rurayta puytini" nir rurayarqa, uchakushamana rikaritkillapa. Ashwanmi tukuy imata rurarpis Dyus munashannulla rurankillapa paypi allita kriyishaykillaparayku. 17Chaymi tukuylata rispitar kawsayllapa. Kriyiq masikikunata llakipayllapa. Dyusta manchar shumaqlata sirbiyllapa. Chaynulla gubyirnuykillapatapis kusala rispituwan kasuyllapa ima. 18Dyuspi kriyiq masiykuna, yach'ashanchikllapanu tukuy patrunkunaqami mana chayllachu. Wakin patrunkunaqami kusala bwinu, mana das piñakunchu ima. Piru wakinkunaqami, kusala malo, dasla piñakun ima. Chaynu katinllapamapis tukuy paykunatami kasunkillapa. Qamkunaqakish yarputkillapa chay allin kaqkunalata kasunallapapaq allin nir. 19- 20Chaymi nishunillapa: Kriyishaykillaparaykula qischashutinllapa shachinakutkillapaqami, Dyuspa naypanpiqa kusala shumaq kanqa nir. Piru mana allinta ruratkillapa chaypaq qischashutinllapaqami, mana shumaqchu kanqa Dyuspaqqa. 21Chaqa Tayta Dyusqami, chaynu qischakar imamapis payta sirbinallapapaq akramashanchikllapa. Yarpuyllapa Jesucristupi, payqami uchaykillapamanta washashunanllapapaq chaynu qischakarmapis shachinakuran. Chaynu qischakashanqami intrachimanchik, nuqanchikkuna qischakarmapis, pay yupay shachinakunallapapaq nir. 22Yach'ashanchikllapanu Jesucristuqami, mana imalapimapis uchakuranchu. Chaynulla manami llullakurlamapischu rimaran. 23Chaynullami chay kuntrankuna mana allinta willatinllapapis, payqa manami ima mana allintapis willaranchu. Chaymi qischatinllapamapis, payqa manami niranchu, maydiyaqa qamkunatapis chaynu qischashaykillapa nirqa. Ashwan tukuy chay mana allinta ruraqkunata, Tayta Dyus tukuyta rikar yach'aqpa makinman ch'uraran payna rikar yach'ananpaq nir. 24Jesucristumi kusalata qischakaran uchanchikllapamanta washamanallapapaq. Payllami chuqri chuqri kruspi qischakar wanuran uchanchikkunamanta allichar shumaqchamanallapapaq. Chaynuqami ruraran uchanchikkunapaqqa wanusha yupayna kar, amana uchakurchu shumaqtana kawsanallapapaq. 25Chaqa unayqami Dyusta mana kasuraykillapachu. Chaymi uyshita chinqasha yupay puriraykillapa. Piru kananqami Jesucristumanna tikrakashaykillapa. Chaymi payqa uk michikuq yupay kuytashuyanllapa, tukuy saqra imakunamanta washashuyanllapa ima.


text: 1Tata Diosqa Moisesman parlaspa, nerqa: 2Israelitasman niy kay jinata: Kay p'unchaykunapi Tata Diospaj fiestata ruwankichej; chaypacha qankunaqa tantakunkichej Tata Diosta yupaychanaykichejpaj. 3Sojta p'unchayta trabajankichej, qanchis kaj p'unchaypitaj mana ima trabajotapis ruwankichejchu. Chay p'unchayqa qankunapaj uj jatun p'unchay kanqa Diospa sutimpi tantakunaykichejpaj. Maypichá tiyakunkichej, chaypi chay p'unchayqa kanqa samarikunaykichejpaj, Tata Diosta jatunchanaykichejpajtaj. 4Tata Diosmanta yuyarikuna p'unchaykunaqa, mayqen p'unchaykunapichus qankuna Diospa sutimpi tantakunkichej, kaykuna kanku: Tata Diosmanta yuyarikuspa, 5Pascua fiestata ruwankichej wata qallariy killapi chunka tawayoj p'unchay ch'isiyaykushajtin. 6Chay kikin killapi chunka phishqayoj p'unchay kashajtin, mana levadurayoj t'anta fiestata ruwallankichejtaj, Tata Diosmanta yuyarikuspa. Chaymantataj qanchis p'unchayta mikhunkichej mana levadurayoj t'antata. 7Ñawpaj kaj p'unchaypi Tata Diospa sutimpi tantakunkichej, amataj chay p'unchaypi ruwaychejchu ni ima ruwanata. 8Chay qanchis p'unchaykunapi Tata Diospaj jaywanasta q'olachinkichej, qanchis kaj p'unchaypitaj Tata Diospa sutimpi tantakullankichejtaj. Chay p'unchaypi ama ni ima trabajota ruwankichejchu. 9Tata Diosqa Moisesman parlaspa, nerqa: 10Israelitasman kayta niy: Ima jallp'atachus qosqaykichej, chayman chayaspa, chay jallp'api ñawpaj kaj poqochisqaykichej trigosta ruthuspa, sacerdoteman ñawpaj kaj marq'ata apamunkichej. 11Samarikuna p'unchaypa q'ayantin sacerdoteqa chay trigo marq'ata ikhaspa, Tata Diosman rikuchenqa, ajinamanta qankuna allin ñawiwan qhawasqa kanaykichejpaj. 12Ima p'unchaychus Tata Diosman chay trigo marq'ata ikhaspa rikuchinkichej, chay p'unchayllapitaj uj watayoj sumajnin kaj corderota jaywankichej Tata Diosta yupaychanapaj q'olachisqa kanampaj. 13Chantá apamullankichejtaj sumajnin kaj ñut'u jak'uta tawa kilos khuskanniyojta aceitewan puñasqata, Tata Diospaj q'olachisqa kanampaj. Chay q'olachisqataj ima munayta Tata Diospaj q'aparenqa. Chantapis apamullankichejtaj uj litro vinota ch'ajchuykunapaj. 14Ima p'unchaychus poqochisqasniykichejmanta Tata Diosman jaywanata apamunaykichejkamaqa, amaraj mikhunkichejchu t'antata, trigo jank'ata, nitaj llullu trigotapis. Kay kamachisqaqa wiñaypaj kanqa mirayniykichejpaj, maypichá tiyakunkichej, chaypi. 15Ima p'unchaychus chay trigo marq'ata Tata Diosman jaywanata jina ikhaspa rikuchinkichej, chay qhepan samarikuna p'unchaymantapacha yupankichej qanchis semanasta. 16Samarikuna p'unchaypa q'ayantinmanta yupankichej phishqa chunka p'unchaykunata. Chaypacha Tata Diosman jaywankichej trigoj mosoj poqoyninta. 17Jinaqa apamullankichejtaj wasiykichejmanta iskay t'antasta, ñut'u jak'umanta levadurayoj ruwasqasta. Sapa ujnintaj tawa kilos jak'umanta kanqa. Chayqa kanqa Tata Diospaj ñawpaj kaj poqoymanta sumajnin kaj ikhasqa jaywana. 18T'antatawan khuska apamunkichej qanchis corderosta uj watayojtakama mana imanku imanasqata, uj torillota, iskay carnerostawan. Chantaqa apamullankichejtaj ch'aki mikhuykunamanta jaywanata, vinotawan. Chay q'olachinaqa Tata Diospaj ima munayta q'aparenqa. 19Juchasrayku q'olachina jaywanapajqa uj chivota apamunkichej, allinyakuy jaywanata jaywanapajtaj iskay corderosta apamunkichej uj watayojtakama. 20Sacerdoteqa Tata Diosman ikhaspa rikuchenqa ñawpaj poqoykunamanta ruwasqa t'antasta, iskay corderostawan. Tata Diospaj chay imas t'aqasqaqa sacerdotespaj kanqa. 21Chay kikin p'unchayllataj qankunapis Tata Diospa sutimpi tantakunkichej, amataj ima trabajota ruwankichejchu. Chay kamachisqaqa tukuy mirayniykichejpaj wiñaypaj kanqa, maypichá tiyakunkichej, chaypi. 22Maypachachus cosecha chayamojtin, ama tukuyninta oqharinkichejchu, nitaj t'akakoj umastapis chajmankichejchu. Chaykunataqa saqenkichej wajchas, forasteros ima chajmakunankupaj. Noqamin Señorniykichej Tata Diosqa kani. 23Tata Diosqa Moisesman parlaspa, nerqa: 24Israelitasman kayta niy: Qanchis kaj killapi ñawpaj kaj p'unchaypi samarikuna p'unchayta ruwankichej. Tukuyniykichej Tata Diospa sutimpi tantakunkichej cornetaspa waqaynimpi. 25Chay p'unchaypi uj sumaj jaywanata Tata Diospaj q'olachinkichej, amataj ima trabajotapis chay p'unchaypi ruwankichejchu. 26Tata Diosqa Moisesman parlaspa, nerqa: 27Chay kikin qanchis kaj killapi chunka kaj p'unchaynimpi perdonta tarina p'unchay kanqa. Chaypacha Tata Diospa sutimpi tantakuspa, ayunota ruwankichej, jaywanatataj Tata Diospaj q'olachinkichej. 28Chay p'unchaypeqa amapuni ima trabajotapis ruwankichejchu, imaraykuchus chay p'unchaypeqa Señorniykichej Tata Diosmanta perdonta tarinkichej. 29Pichus chay p'unchaypi mana ayunajqa, pipis kachun, wañuchisqa kanqa. 30Pichus chay p'unchaypi ima trabajotapis ruwajqa, pipis kachun wañuchisqallataj kanqa. 31Chaypi amapuni ima trabajotapis ruwankichejchu. Kay kamachisqaqa wiñaypaj tukuy mirayniykichejpaj kanqa, maypichá tiyakunkichej, chaypi. 32Chayqa qankunapaj kanqa uj samarikuna p'unchay, ayunota ruwanaykichejpaj, chay p'unchayta waqaychanaykichejpajtaj, chay killapi jisq'on p'unchay ch'isiyaykuymanta q'ayantin ch'isiyaykuykama. 33Tata Diosqa Moisesman parlaspa, nillarqataj: 34Israelitasman kay jinata niy: Chay kikin qanchis kaj killapi chunka phishqayoj p'unchay kashajtin, qanchis p'unchay junt'ata Ch'ujllas fiestata ruwankichej Tata Diosta yupaychaspa. 35Qallarikuy p'unchaypi Tata Diospa sutimpi tantakunkichej, amataj ima trabajotapis ruwankichejchu. 36Qanchis p'unchay junt'ata jaywanasta Tata Diospaj q'olachinkichej. Pusaj kaj p'unchaypitaj Tata Diospa sutimpi tantakuspa, Paypaj jaywanasta q'olachinkichej. Chay p'unchayqa fiesta p'unchay; chayrayku ama ima trabajotapis ruwankichejchu. 37Chaykuna kanku Tata Diospaj t'aqasqa p'unchaykuna, mayqenkunapichus qankuna Tata Diospa sutimpi tantakuspa, q'olachinasta, jaywanasta, ch'aki mikhuy jaywanasta, vinotawan Tata Diosman jaywankichej. Chaykunata jaywankichej p'unchayninman jina. 38Chaywampis jaywallankichejpunitaj Tata Diospa samarikuna p'unchaykunanmanta q'olachinastapis, jaywanastapis, qosaj nisqaykichej jaywanastapis, mana pejpa nisqan jaywanastapis. 39Qanchis kaj killapi chunka phishqayoj kaj p'unchaypi cosechasniykichejta oqharisqaykichejmantaña, Tata Diospa sutimpi fiestata ruwankichej qanchis p'unchay junt'ata. Samarikunkichej ñawpaj kaj p'unchaypi, jinallataj pusaj kaj p'unchaypipis. 40Ñawpaj kaj p'unchaypi tantankichej sumaj kaj sach'aspa poqoykunankuta, palma ramasta, thansarara sach'aspa ramasninkuta, mayu saucesta ima. Ajinata qanchis p'unchay junt'ata kusikunkichej Señorniykichej Tata Diospa ñawpaqempi. 41Chay fiestataqa sapa wata ruwankichej qanchis kaj killapi qanchis p'unchayta Tata Diospa sutimpi. 42Chay qanchis p'unchay junt'ata tukuy israelita tatasniyojpuni kajkuna chay ch'ujllas ukhupi kankichej. 43Ajinamanta tukuy mirayniykichej yachanqanku Noqa Egiptomanta israelitasta orqhomushaspa, paykunata ch'ujllas ukhupi tiyachisqayta. Noqamin qankunaj Señorniykichej Tata Dios kani. 44Ajinata Moisesqa israelitasman willarqa Tata Diosta yupaychanapaj fiestasmanta.


text: 1Chay kikin ch'isipacha reyqa mana puñuyta aterqachu. Chayrayku kamachisninman nerqa, imatachus kamachishaspa ruwasqasninmanta willaj librota apamuspa leenankuta. 2Chay libropitaj qhelqasqata tarerqanku, Mardoqueoj willasqanta, kamachina wasejpa punkunta qhawajkunaqa reyta wañuchinankupaj wakichikushasqankumanta. Chay kamachisqa Bigtanwan, Tereswan karqanku. 3Chaymantataj reyqa nerqa: Chay jinata Mardoqueo ruwasqanmanta, ima t'inkata qospa payta jatuncharqanchejri? nispa. Chay kamachisnintaj reyman nerqanku: Mana imatapis paypajqa ruwapunchejchu, nispa. 4Amanrí chaypachapuni kamachina wasi patioman yaykumusharqa reymanta mañakunampaj Mardoqueota warkhuchinanta chay sipinata ruwachisqampi. Chantá reyqa kamachisninta taporqa: Pitaj chay patiopi kashan? nispa. 5Kamachisnintaj reymanqa nerqanku: Patiopeqa Amán kashan, nispa. Reytaj nerqa: Yaykumuchun, nispa. 6Amán yaykojtintaj, reyqa payta tapurerqa: Imatataj ruwana kanman, pi runatachus reyqa pataman oqhariyta munashan, chaypajri? nispa. Amantaj sonqompi nerqa: Pitataj reyqa chay jinata ruwanman, noqamanta astawanri? nispa. 7Chantá Amán kuticherqa: Pi runatachus reyqa pataman oqhariyta munashan, 8chaypajqa reypa churakunan p'achata, reypa purinan caballotawan, reypa umampi kashan chay pillutawan ima apamuchunku. 9Jinataj chay p'achata, caballotawan ima, reypa mayqen kamachinchus aswan kuraj kaj kashan, chayman jaywachunku. Chay runataj p'achallichichun, pitachus reyqa jatunchayta munan, chay runaman. Chantá reypa caballonman lloq'aykuchispa, plazanta muyurichimuchun, ñawpaqentataj richun sinch'ita qhaparispa: Ajina ruwakun, pitachus reyqa jatunchayta munan, chay runapajqa, nispa. 10Chantá reyqa Amanta nerqa: Usqhayllata caballoytawan, p'achaytawan jap'ispa, nisqaykiman jina ruway judío Mardoqueowan, pichus kamachina wasi punkupi kunan tiyasqa kashan, chaywan. Chay nisqaykitaqa kikintapuni ruway, ama imatapis qonqaspa, nispa kamacherqa Asueroqa. 11Jinapi Amanqa reypa p'achanta orqhomuspa, Mardoqueota p'achallicherqa, caballoman lloq'aykuchispataj, llajtaj plazanta muyurichimorqa. Payqa Mardoqueoj ñawpaqenta qhaparispa rerqa: Ajina ruwakun, pitachus reyqa jatunchayta munan, chay runapajqa, nispa. 12Ajinata muyurimuytawan, Mardoqueoqa kamachina wasi punkuman kutiporqa. Amantajrí usqhay usqhayta wasinman kachaykukorqa may llakisqa, uyan suk'umpasqa. 13Wasimpitaj Amanqa warmin Zeresman, tukuy kawsaqesninman ima willarqa imaschus payta qhatirisqanta. Yachayniyoj kawsaqesnin, warmin Zerespiwan nerqanku: Sichus chay judiospa mirayninkumanta kaj, judío Mardoqueoj ñawpaqempi urmayta qallarinki chayqa, manapuni atipawajchu, manachayqa urmallankipuni chay runaj ñawpaqempi, nispa. 14Ajinata manaraj parlayta tukushajtinku, reypa kamachisnin chayaykamorqankupacha Amanta pusanankupaj, Esterpa sumaj mikhuyta wayk'uchisqanta mikhumunankupaj.


text: 1Jesucristupi allita kriyiq kaqkunaqami, ama nuqanchikkuna munashanchiklata rurarnachu kawsashunllapa. Ashwanmi chay manaraq allita kriyiqkunata shumaqta yanapashunllapa, mas allita Jesucristupi kriyinanllapapaq. 2Chaynu ukninchikkunata yanapar animachishallapami waran waranqa mas allitana kriyinqallapa. 3Chaqa Jesucristumaqami, mana pay munashanllatachu ruraran. Ashwanmi runakunapaq llakir qischakarmapis, Taytan Dyus munashanlata ruraran. Chaypaqmi Dyus nitin iskribikashakunapiqa kaynu nin: "Taytay, qamta musyashuqkunaqami nuqatapis musyamanllapa" nir. 4Chaynuqami Tayta Dyus nitin unay iskribishanqa iskribikaran Dyus munashanta intrakanallapapaq. Chaymi chaynu intrakarnaqa, mana shaykuq paylapina yarpukur, aligriyashunllapa maydiyapis paywan kanchikllapa nir yach'arna. 5Chaynu animachimaqninchik Taytanchik Dyus kusata yanapamanchikllapa, mana shaykuq paypi yarpukur kawsanallapapaq. Chaymi nuqaqa mañakuni Tayta Dyus yanapashutinllapa, Jesucristo yupay uk yarpuyla kar, qamkunapis uknikillapa uknikillapa yanapanakur shumaqta kawsanaykillapapaq. 6Chaynuqami, tukuy uk yarpuylana kar, tantalana alabankillapa Amitunchik Jesucristupa Taytan, Taytanchikllapa Dyustaqa. 7Imanutaq Jesucristo kusa shumaqta rikamashanchikllapa Dyuswanna kanallapapaq, chaynullami tukuy kriyiqkunaqa, maylawmanta karmapis ukninchikllapa ukninchikllapa kusa shumaqta rikanakushunllapa. Chaymi chayta rikarqa Taytanchik Dyusta alabanqallapa. 8Chaqa allitami nishaykillapa: Jesucristuqami, shamuran Israel runakunata, chaynulla mana Israel runakunatapis washananpaq. Piru nuqakuna Israelmanta kaqkunataqami, washamananllapapaqqa unayllana rukuyllapakunata arniran, uktashi kach'amuyanqa washamananllapapaq nir. Chayraykumi allita yach'anchikllapa Tayta Dyusqami mana imalapipis llullakurchu, tukuy arnikushantaqa kumplin nir. 9Jesucristuqami shamuranpis, mana Israelmanta kaq runakunata yanapar washatin, paykunapis Dyusta alabar ninanllapapaq: "Tayta Dyusmi kusata llakipamashanchikllapa" nir. Chaypaqmi Dyus nitin iskribikashakunapiqa kaynu nin: "Nuqami mana Israel runa kaqkunawan adurashayki. Chaynulla takir ima alabashaq kusala shumaq shutikitaqa" nir. 10Chaynullami ninpis: "Qamkuna mana Israelmanta kaqkuna, Dyus akrashan tukuy Israel runakunawan aligriyayllapa" nir. 11Qashanmi ninpis: "Qamkuna mana Israel kaqkunapis tukuynikillapa Tayta Dyuslata alabayllapa" nir. 12Dyuspa rimaqnin Isaiaspismi kaynu iskribiran: "Imanutaq uk qiruta kuchusha qawamun, chaynumi Isaipa ayllunmanta uk mantakuq rikarinqa. Paymi tukuy mana Israel runakunataqa shumaqta rikar mantanqa. Chaymi paylapi kusata yarpunqallapa" nir. 13Tayta Dyus animachimaqninchiktami kusata mañakuni, qamkunata yanapashutinllapa maydiyaqa paywan kawsashaq nir yach'ar kusalata aligriyanaykillapapaq. Chaynullami mañakunipis tukuy kriyiqkunataqa Santu Ispiritu yanapashutinllapa, paypi yarpuyashaykillapata ama maydiyapis qunqarchu, kusa shumaqtana kawsanaykillapapaq. 14Ukniykuna, allitami yach'ani qamkunaqa Dyus nishantaqa allita intrakashaykillaparayku, kusa llakipakuq kar, qamkunapura kusa shumaqtana kunsijanakuyta puytinkillapa nir. 15Piru kay kartatami kach'amuni, chay yach'akushaykillapata ama qunqanaykillapapaq. Chaymi mana imatapis pakarchu, tukuy yarpushaykunata nishunillapa. Chaqa Tayta Dyusqami kusala allin kar akramasha, 16mana Israel runakunata Jesucristupaq yach'achinaypaq. Chaymi nuqaqa paypa shumaq rimashanta yach'achishuyanillapa imanu washakanaykillapapaqpis. Chaynu paypi kriyitkillapaqami Santu Ispirituqa qamkunata shumaqchashunqallapa. Chaymi imanutaq kuramaqa ufrindapaq nir imalatapis qimin Dyusman, chay yupaymi nuqapis qamkunata qimishunillapa, uk kusala allin ufrinditata yupayna Tayta Dyusqa rikashunanllapapaq. 17Nuqa, Jesucristupi kriyiq katiymi, Tayta Dyus yanapamatin qamkuna mana Israel runakunata yach'achishushayllaparayku, Dyuspa naypanpi kusala aligri kani. 18Chaqa manami nuqa rurashayrayku alabakar imachu parlashuyanillapa. Ashwanmi willashaykillapa, Jesucristo yanapamatinmi, allita rimar, rurar ima chay mana Israel runakunataqa allita yach'achisha kani, Dyusta imanu kasunanllapapaq nir. 19Chaqa Dyuspa Santu Ispiritun pudirninwan yanapamatinmi, milagrukunata, mana ruraypaq shumaq imakunata ruratiy, chay rikamaqkunaqa kwintata qukaranllapa Tayta Dyusmi kach'amasha nir. Chaymi Jerusale'n pwiblumanta-pacha wak Ili'rico lugarkaman allita yach'achikusha kani, Jesucristupa shumaq rimaynintaqa. 20Chaqa, Jesucristupi kriyir washakananllapapaqqa imanupis yach'achikusha kani, tukuy may lugarkunapi manaraq uyapashanllapakunapi. Chaynu puntata chay lugarkunapi yach'achikurqami, mana ukkuna yach'achikushanpa ananpichu yach'achikusha kani. 21Ashwanmi yach'achikusha kani, imanutaq Dyus nitin iskribikashakunapi kaynu nin chaynulla: "Chay mayqanpis mana uk kutilamapis paypaq uyakusha kaqkunami uyapanqallapa. Chaynulla manaraq uyaqkunaqami allita intrakanqallapa paypaqqa" nishannulla. 22Kusatami qamkunaman shamur watukushuyllapata munasha kani. Piru kanankamanmi manaraq shamuyta puytishachu kani, kaypi achka pwiblukunaman rir yach'achikunaypaq kashanrayku. 23Piru kananqami kay pwiblukunapiqa tukchishana kani yach'achikunaypaq karan chaytaqa. Chaymi kananqa kusata rikashuyllapata munar, 24chay España pwibluman pasaqnula, watukushuqllapaqa shamuyta munani. Chaynu chaypi qamkunawan aligriyashallapa imanaqa, yarpunipis qamkuna yanapamatkillapa Españaman rinaypaq nir. 25Piru manaraq qamkunaman shamuyarqami, Jerusale'n pwiblumanraq rishaq, chaypi kaq kriyiq masinchikkuna ima ministiyashankunata apar. 26Chaqa kay Macedoniamanta, chaynulla kay Acaya pwiblumanta kriyiq masinchikkunami, chay Jerusale'n pwiblumanta Israel kriyiq masinchikkuna mana imayjun kaqkunata yanapananpaq imalataqa tantashallapana. 27Chaynu paykunalla ukninkunata yanapayta yarpurqami, kusa allinta rurashallapa. Chaqa imanutaq Israelmanta kriyiq masinchikkunamaqa paykuna mana Israel runakunata yanaparan Jesucristupi kriyinanllapapaq. Chaynulla kanan chay mana Israelmanta kaqkuna, Israelmanta kriyiq masinkunata ima ministishanpi yanapashanqami, kusala allin. 28Chaymi chay tantashanllapataqa nuqalla apashaq chay mana imayjun Israel runakunamanqa. Chaymantaraqmi España pwibluman riqnu watukushurllapa pasashaq. 29Chaymi allita yarpukuni, qamkunaman shamur yach'achikutiypismi, chaypipis Jesucristuqa kusata yanapamanqa nir. 30Ukniykuna, Amitunchik Jesucristupa shutinpi, chaynulla Dyuspa Santu Ispiritun munamaqninchikpimi mañashunillapa, nuqawan pulla mañakutkillapa Tayta Dyus nuqata yanapamananpaq. 31Tayta Dyustami mañayllapa washamananpaq chay Judea pwiblupi kaq mana kriyiq runakunamanta. Mañakuyllapapis chay tantashanllapata apatiy, Jerusalenpi kriyiq masinchikkunaqa kusa aligrila aypananllapapaq. 32Chaynulla mañakuyllapapis, Dyus munatin aligrila qamkunaman ch'amur chaypi samatiy, kusata animachinakunallapapaq. 33Nuqapismi mañakuni, Taytanchik Dyusqa kusa shumaqtana qamkunata kawsachishunanllapapaq. ¡Chaynumi kanqa!


text: 1Huk p'unchawmi kinsa horas tardeykuyta hina, Pedroqa Juanpiwan Dios yupaychana temploman riranku. Chay horastan Israel nacionniyoq runakunaqa, costumbrenkuman hina, Diosman orakunankupaq temploman riranku. 2Chay templopa huknin punkunmi Sumaq Punkuwan sutichasqa karan. Chay punkumanmi huk mana hayk'aq puriq runataqa sapa p'unchaw apamuranku, temploman haykuq runakunamanta limosnata mañakunanpaq. 3Hinaqtinmi chay mana puriq runaqa Pedrota hinallataq Juantawan, Dios yupaychana temploman haykusqankuta rikururan. Hinaspan paykunamanta limosnata mañakuran. 4Chaymi Pedroqa Juanpiwan chay mana puriq runata qawayuranku. Hinaspan Pedroqa khaynata niran: —Noqaykuta qawarimuwayku, nispa. 5Hinaqtinmi chay mana puriq runaqa, paykunata qawapayaran khaynata piensaspa: Paykunaqa icha imallatapas qoykuwanman, nispa. 6Chaymi Pedroqa chay mana puriq runata niran: —Manan qoriypas ni qolqeypas kanchu. Aswanqa noqapa imaychus kashan chayllatan qosqayki: ¡Nazaret llaqtayoq Jesucristopa sutinpi sayarispa puriy! nispa. 7Saynata niruspanmi, Pedroqa chay mana puriq runata phaña makinmanta aysarispa sayarichiran. Hinaqtinmi piernankunapas, hinallataq chakinkunapas kasqan ratolla purinanpaq sanoyaran. 8Chaymi chay mana puriq runaqa, huk saltayllapi sayarispa puriran. Hinaspan payqa Pedrowan hinallataq Juanpiwan kushka, Diosta yupaychana temploman ancha kusikuywan haykuran, purispa, saltaspa, hinallataq Diosta alabaspa ima. 9Hinaqtinmi chaypi kaq llapallan runakunaqa, chay mana puriq runapa purisqanta, hinallataq Diosta alabasqanta ima rikuranku. 10Hinaspan chay mana puriq runata reqsiruspanku, khaynata ninakuranku: —Kay runaqa Dios yupaychana templopa Sumaq Punkunpi limosnata mañakuspa tiyaqmá kashan, nispanku. Chaymi paykunaqa chaykuna pasasqanmanta anchata admirakuranku. 11Chay mana puriq runaqa, sanoyaruspanmi Pedromanta hinallataq Juanmantawan mana separakuspa, paykunawan kushka puriran. Chaymi runakunaqa admirasqallaña kaspanku, Dios yupaychana templopi Salomonpa Punkun nisqanku corredorman apurayman p'itaranku. Hinaspan paykunata chaypi muyuriykuranku. 12Chaymi Pedroqa chaypi llapallan runakunata rikuspa, khaynata niran: —Israel nacionniyoq llaqtamasiykuna, qankunari, ¿imanaqtintaq kayta rikusqaykichiswanri ancha admirasqallaña kashankichís? ¿Imanaqtintaq noqaykutari qawapayawashankikú? Noqaykuqa manan atiyniykuwanchu nitaq Diosta allinta servikusqaykuraykuchu kay runataqa sanoyachirayku. 13Ñawpaq abuelonchis Abrahampas, Isaacpas hinallataq Jacobpas Diosninchistan adoraranku. Hinaspapas kikin Diosninchismi rikuchiwaranchis tukuy khuyakuyninta, hinallataq tukuy atiyninta rikuchiwaranchis Wawan Jesucristopi. Ichaqa qankunan Roma llaqtamanta kamachikamuq runakunaman Jesusta entregaspaykichis negarankichis. Poncio Pilato kacharipuyta munashaqtinpas, aswanmi qankunaqa hark'akurankichis. 14Jesusqa Diosta kasukuqmi karan; hinaspapas payqa mana ni ima huchayoqmi karan. Sayna kashaqtinmi, qankunaqa gobernador Poncio Pilatota mañakurankichis, runa wañuchiq Barrabasta kacharipuspa, Jesustañataq cruzpi chakatachinanpaq. 15Saynatan wiñaypaq kawsay qokuq Jesustaqa, qankuna wañuchirankichis. Ichaqa Diosmi Jesustaqa wañusqakuna ukhumanta kawsarichimuran. Chaykuna pasasqanmantan noqaykuqa testigo kayku. 16Noqaykuqa Jesucristopa atiyninpin confiayku. Chayraykun qankuna rikushaqtiykichis, kay mana puriq runaqa, Jesuspa atiyninwan sanoña kashan. 17Llaqtamasiykuna, qankunapas hinallataq kay llaqtata kamachiq jefeykichiskunapas, Jesusmanta mana allinta yachasqaykichisraykun, paytaqa wañuchirankichis, Jesustaqa wañuchirankichis. 18Ichaqa ñawpaqtaraqmi Diosmanta willakuq profetakunaqa, ña willakurankuña Jesusqa anchata ñak'arispa wañunanmanta. Chaykunan Diospa nisqanman hina ña cumplirukunña. 19Saynaqa tukuy huchaykichiskunamanta wanakuspa, Diosman kutirikuychis, saynapi huchaykichismanta perdonasqa kanaykichispaq. Saynapin Diosqa tukuy huchakuna ruwasqaykichista perdonasunkichis; hinaspan hawkallapi kawsachisunkichis. 20Dios Taytanchisqa ñawpaqmantapacha prometesqanman hinan, Jesucristotaqa kay pachaman kaqmanta mandamunqa. 21Ichaqa chay kutimunan p'unchawkaman Jesusqa hanaq pachallapiraq kanqa, kay pachapi tukuy imakunata mosoqman Dios Taytanchis tukuchinankama. Chaykuna pasananmantan Diosmanta willakuq ñawpaq profetakunapas ña willakurankuña. 22Chay ñawpaq profetakunamanta hukninmi karan Moisés. Paymi khaynata niran: “Diosmi Israel nacionniyoq llaqtamasinchis ukhumanta huk runata akllanqa noqa hina profeta kananpaq. Chaymi qankunaqa paypa tukuy ima nisqanta kasukunaykichis. 23Sichus pipas chay profetapa nisqanta mana kasukunqachu chayqa, Diospa llaqtanmantan wikch'usqa kanqa, hinallataq wañuchisqa ima”, nispa. 24Saynallataqmi Diosmanta willakuq profeta Samuelpas, hinallataq llapallan ñawpaq profetakunapas ña willakurankuña kay p'unchawkunapi tukuy imakuna pasananmantaqa. 25Chayraykun niykichis, Diosqa noqanchispa ñawpaq abuelonchiskunawanmi huk pactota ruwaran. Chay pacto ruwasqantan Diosqa profetankunantakama willakuran; chay promesa ruwasqantan Diosqa qankunapi kunan cumplishan. Chay pactota ruwaspanmi Diosqa Abrahamman khaynata niran: “Qanpa mirayniykiraykun kay pachapi llapallan nación llaqtapi tiyaq runakunaqa bendecisqa kanqaku”, nispa. 26Chaymi Diosqa Wawan Jesusta kawsarichimuspa, qankunaman primerta mandamuran, saynapi qankunata bendecisunaykichispaq, hinallataq huchaykichismanta wanakuspa, Diosman kutirikunaykichispaq, nispa.


text: 1Chasna acpi llaquishca ailluguna, Yaya Dios chasna alita rangaraushcatami ñucanchima rimashca. Chiraicumi ñucanchi aichas ñucanchi shunguhuas mana juchayuc tucungahua tucui mana ali ashcamanda anchurina manchi. Chasna rasha Yaya Diosta manzhasha paihuacpi ali sumacta causana manchi. 2Maspas cunan ñucanchitas llaquichi. Ñáucanchiga ima mana alita pitahuas mana rashcanchichu, yachachisha pitahuas mana pandachishcanchichu. Pitahuas mana umashcanchichu. Astahuanbas alitami purishcanchi. 3Cangunata culpayachingahua mana chasna rimanichu. Randi manachu ñaupata rimarani canguna ñucanchi shungu ucuibicuinta anguichi nisha. Causaushahuas huañushahuas shugllashina pariu manchi. 4Canguna alita rangaraushcata yachasha yapa cushiyani. Ñáucanchi tucui turmintariushcai yapa ashcata cushiyashcamanda ahuantani, shungüibi ashcata yuyarisha yapa cushi ani. 5Ñáucanchi Macedonia provinciama shamushca punzhamanda mana samanata ushashcanchichu randi yapa turmintarishcanchi. Mana quiriccunaga ñucanchita llaquinayacta turmintachitucushcanchi. Ñáucanchi shungu ucui quiriccuna ali puriungunachari nisha yuyarishcanchi. 6Astahuanbas llaquiriucta cushiyachic Yaya Diosca, ñucanchita cushiyachisha ahuantachira Tito pactamusha cangunamanda cuintacpi. 7Mana pai shamushcamandalla cushiyaranchichu astahuanbas canguna paita yanapashcamanda cuintashcatas uyasha cushiyaranchi. Chasnallata canguna ñucata yuyarisha ricunayasha, yanapanatas munanchi nisha cuintashcata Tito rimahuacpi yapa cushiyarani. Chasnallata chi quiric runahua juchamanda canguna llaquiriushcatas cuintahuara. Chitas uyashami yapa ashcata cushiyarani. 8Ñáuca ñaupa cangunama cachashca quillcata canguna ricusha llaquirishcata yachani. Chasna agllaita ñuca cachashcamanda mana llaquirinichu. Chasna paigunata llaquichishcamanda llaquirini nishami ñaupa rimarani randi cunanga mana chasnachu rimani. Ñáuca yachani canguna chi quillcata ricusha mana unaitachu llaquirishcanguichi. 9Cunanga cushiyauni. Cangunata llaquirichishcamanda mana cushiyanichu nini astahuanbas canguna chi jucha rashcata yuyarisha, Yaya Dios munashcacuinta llaquirisha paihuagma bulltiashcanguichi. Chita yachashami cushiyani. Dios munashcacuintami canguna llaquirishcanguichi. Chasna quillcashcamanda cangunata mana imatas huaglichiranchichu. 10Yuyarichi. Mana quiric runaga pai rashcamanda llaquirishallata paihua causaita mana alichishaga pai juchata rashcamanda huañungami. Astahuanbas maican quiric runaga juchata rashcamanda Yaya Dios munashcacuinta llaquirisha alichishaga paihua juchamanda quishpichishca tucunmi. Chasna Diospacpi ña ali tucusha mana mas llaquirinzhu. 11Ñáa canguna ñuca quillcashcata ricusha Yaya Dioshuan ali tucushun nisha yuyarisha pai munashcacuinta llaquiranguichimi. Chimanda chi juchata cangunahuacpi mana munasha manzhashcanguichi, Yaya Dioshuan ali tucunataga yuyarishun nisha. Chasna alichishun nisha chi juchata rac runata libachishcanguichi. Ñáucata llaquishcamandami ñuca rimashcacuinta ranata munaranguichi. Chasna rasha chi juchamanda alichishcata alita ricuchishcanguichi. 12Ñáuca cangunama quillcasha, mana chi juchata rac runaraicu, ni chi juchamanda llaquichitucuctahuas mana yuyarisha quillcaranichu. Astahuanbas canguna ñucanchita alita llaquishcataga Diospa ñaupacpi yachaitucungahua quillcaranimi. 13Chimandami cushiyashcanchi. Canguna cadsusha cushi tucushcamanda ñucanchihuas alita yuyarisha ahuantashcanchi. Chasnallata Tito pactamusha canguna paita cushihuan yaicuchisha cuirashcamanda cuintacpi mas cushi tucunchi. 14Pai chara caimanda mana rigllaita canguna ali causashcamanda paita rimarani. Chiraicu Tito cangunahuan tiyaushcai canguna rashcamanda mana pingarinichu. Ñáucanchi cangunata sirtu shimita rimashcacuinta paita cangunamanda rimashcahuas sirtu man. 15Pai cangunahuagma shamushcai canguna manzhaushallata alita japisha paita alita cadsuranguichi. Chiraicumi pai cangunamanda yuyarisha yapa cushiyan. 16Canguna alita cadsuc asha mana manzhashcamanda alita rangaraushcata yachasha cushiyani.


text: 1Babiloniaj reynin Nabucodonosorqa Joacimpa churin, Judamanta rey Jeconiasta, Judamanta kurajkunatawan khuska, chantá artesanostawan, herrerostawan ima waj nacionman presosta apacherqa. Chaymanta qhepata Tata Diosqa rikuchiwarqa iskay canastasta higosniyojta, Diospa Templompa ñawpaqempi churasqasta. 2Ujnin canastaqa sumaj poqosqa higosniyoj karqa, ñawpajta poqojkunamanta. Chay ujninrí mana allin poqosqa higosniyoj karqa, may millay mana mikhunapaj jinachu. 3Chantá Tata Dios tapuwarqa: Jeremías, imatataj rikunkiri? nispa. Noqataj nerqani: Higosta rikuni. Chay sumaj poqosqa kajkunaqa may sumachajpuni kanku, chay mana walej kajkunarí mana mikhunapaj jinachu kanku, nispa. 4Chantá Tata Dios parlawaspa, niwarqa: 5Noqa Israelpa Señornin Tata Dios kayta nini: Chay sumachaj poqosqa higosta jina Judá ayllutaqa allimpaj qhawasaj, mayqenkunatachus kaymanta caldeospa jallp'ankuman presos apachisqasniyta. 6Paykunataqa waqaychasaj, kay jallp'amantaj kutichimusaj. Kaypajqa paykunata allinta sayachisaj, manañataj urmachisajchu; paykunata plantaykusaj, manañataj jayk'ajpis paykunata t'irasajchu. 7Allin sonqota paykunaman qosaj, Noqa Tata Dios kasqayta rejsinawankupaj. Paykunaqa aylluy kanqanku, Noqataj paykunaj Diosninku kasaj, imaraykuchus tukuy sonqowan kutimpuwanqanku. 8Judamanta rey Sedequiasta, kurajninkunata, Jerusalenpi qhepakojkunata, chay waj tiyakojkunata, Egiptoman tiyakoj rejkunata ima, chay mikhunapaj mana allinchu kaj higosta jina qhawasaj. 9Paykunata mancharikunapaj jina ruwasaj tukuy kay pachapi kaj nacionespa ñawpaqenkupi, p'enqakunankupaj jina, cuentakunankupaj jina, asikunankupaj jina, maldición kanankupaj jina, maymanchus paykunata presosta apachisaj, chay nacionespi. 10Paykunaman wañuchinaku maqanakuta, yarqhayta, wañuchej onqoytapis apachimusaj, ni uj puchuyoj kay jallp'api tukukunankukama, mayqentachus paykunaman, chantá ñawpa tatasninkumampis qorqani, chaypi.


text: 1Kriyiq masiykuna, Jesucristupi kriyiq kashayraykumi, Tayta Dyuspa Santu Ispirituwan kar, mana llullakur imachu chiqapta nishaykillapa: 2Chay pwibluyllamanta Israel runa masiykuna, Jesucristupi mana kriyishanllaparaykumi shunquypi kusalata llakichiman. 3Chaymi pwibluyllamanta katinllapa paykunata kusata munashayraykuqa, puytiypaq katinmaqa Amituy Jesucristumanta ashur paykuna washakashana kananllapapaqqa lugarninllapa nuqa tukuy tyimpupaq kastigakayman. 4¿Piru imapaqtaq mana kriyinayanqallapaqa? Chaqa unaymanta-pachami Israel ayllulla kanillapa. Tayta Dyusmi akramaranllapa, paypa wamrankuna kanayllapapaqqa. Chaynulla unay rukuyllapakunawanpis tratukunata ruraran. Chaymi rukuyllapakunaqa Tayta Dyus paykunawan kashanrayku chay kusa shumaq llipyayninmatapis rikaranllapa. Chaynullami mantakuykunamatapis Moisestaqa qur, intrachiranpis, imanumi allita payta aduranqallapa nir. Chaynulla niranpis, paykunallamantashi uk washakuq shamuyanqa nir. 5Chaqa chay unay rukuyllapa Abrahampa, Isaacpa, Jacobupa ayllunkunallami kanillapa. Chay aylluyllapakunamantami Tayta Dyuspa Wamran Jesucristupis nasiran. Payqami Dyuslla kar, tukuy imatapis rikar mantan. Chayraykumi payqa tukuy tyimpupaq alabakashana kanqa. ¡Chaynumi kanqa! 6Chaymi ama yarpushunllapachu, Dyusqa arnikushantaqa mana kumplinchu nirqa. Ashwanmi Tayta Dyusqa tukuy arnikushantaqa mana qunqarchu kumpliran. Piru chaynu Israelmanta kaqkunata Tayta Dyus kumplimatinllamapis, manami tukuyniyllapachu Tayta Dyuspa wamrankunaqa kanillapa. 7Chaynulla Abrahampa ayllunllamanta karmapismi, mana tukuyniyllapachu Tayta Dyuspa chiqap wamrankunaqa kanillapa. Chayraykumi Tayta Dyusqa Abrahamta nisha kayaq: "Wamrayki Isaacmanta kaq ayllunkunalami, chiqap akrashay wamraykunaqa kanqa" nir. 8Chaynu nirmi, Tayta Dyusqa intrachimanchikllapa, michka Abrahampa ayllunkuna karmapismi, mana tukuychu paypa wamrankunaqa kanillapa nir. Chaqa Tayta Dyusqami Abrahamta arnisha kayaq wamran Isaacraykushi aylluyjun kayanqa nir. Abrahamta ayllunkunapaq arnisha kayaq chaykunalatami Tayta Dyusqa chiqap wamrankunapaqqa riqsisha. 9Chaqa Tayta Dyusqami Abrahamta kaynu nir arnisha kayaq: "Uk añumanta tikrakamutiyqami, warmiki Saraqa uk wamrituyjun kanqa" nir. 10Manami kaykunalawanchu tukukaran. Ashwanmi Tayta Dyusqa qashan ukkunatapis akraranraq. Chay akrashan chaykunaqami unay rukuyllapa Isaacllamanta kaq, Rebecapa milli wamrankuna. 11- 13Piru kay wamritukuna manaraq nasiyar manaraq uchayjun katinmi Tayta Dyus, Rebecataqa niran: "Chay puntata nasiq chaymi, chay ikita nasiq chayta sirbinqa" nir. Chaynulla Tayta Dyus nitin iskribikashankunapipismi kaynu nin: "Esauta yanapanaymantaqami, Jacobo kusa shumaqta yarpuchimatin akrar yanaparay" nir. Chaynu nirqami Tayta Dyusqa intrachimanchik, runakunata paypaq kananpaq akranarqashi, allinta mana allinta rurashanmatapis mana kwintacharchu akrar yanapan, pay munashanlatana rurananllapapaq nir. 14Chaynu Tayta Dyus pay munashankunalata akratinqami, ama nishunllapachu: "Tayta Dyusqami mana allin kar chaynu rurayan" nirqa. 15Chaqa chaypaqmi Tayta Dyusqa, Moisesta kaynu niran: "Mayqanta llakipar yanapayta munarqami, llakipar yanapashaq" nir. 16Chaynu katinqa ¿nuqanchik allinta rurashanchikrayku chaynulla nuqanchiklla llakipakayta munashanchikraykuchu Tayta Dyusqa llakipamanchik? ¡Manami! Ashwanmi Tayta Dyusqa paylla munamarninchik llakipamanchikllapa. 17Chaqa Tayta Dyus nitin iskribikashakunapimi, chay Egiptupi Faraonta niran: "Qamtami kusa puytiq mantakuq kanaykipaq nishuray. Piru chaynu kusa puytiq katkimapismi binsishuray. Chaynuqami ruraray kwintata qukanaykipaq, imanumi kusa pudirniyjun kani nir. Chaymi chayta tukuy pachapi yach'arqa, riqsimanqallapa imanumi kusa pudirniyjun Dyus kani" nir. 18Chaynumi yach'anchikllapa Tayta Dyuslla munarmi runakunata llakipan, ashwan mana munarqa dijan mana intrakaqkunana tikrakananllapapaq nir. 19Piru imanupiqach'i uknikillapallaqa nimayankillapa kanqa. "Tayta Dyusmi tukuyta ruramashanchik, paypi kriyiqkunata, chaynulla mana kriyiqkunamatapis. Chaynu katinqa mana intrakaqkunapaq tikramashallapa uchakushallapaqa ¿imaraykutaq kastigamayashunllapaqa?" nir. 20Chaynu nirqa, ¿pitaq qamqa kanki Taytanchik Dyusta chaynu ninaykipaqqa? Ma kayta yarpuyllapa, ¿uk runa, allpa mankata ruratinqachu, chay rurashanqa niyanqa, imapaqtaq kaynuta ruramashayki? nir. ¡Manami! Chaynulla, Tayta Dyus, allpa mankata yupay rurashusha katinqachu ninkiman, ¿imapaqtaq kaynuta ruramashayki? nir. ¡Manami! 21Chaqa Taytanchik Dyus mankata ruraq yupay karmi, dirichuyjun imatapis pay munashanta rurananpaqqa. Chaymi chay napa allpallamanta rurayta puytin, kusa shumaqla purichir fyistakunalapi yanukunanpaq kusa shumaq mankakunata. Chaynulla ruraytapis puytin, waran waran yanukunanpaq ima. Chaynullami Tayta Dyusqa nuqanchikkunawanpis ruran. 22Chaymi payqa tukuypa rikaqnin kashanrayku, pudirninllawan chay uchayjunkunamatapis kastigananpaq karan. Piru payqami intrachimanchik, imanumi kusa allin kar llakipakun nir. Chaynu karmi, tukuy tyimpupaq kastigakananllapapaq karan chaykunataqa llakipar, mana kastigarchu kusalata yararan. 23Chaynu unaymanta-pacha llakipakunanpaq nisha karmi, paykunata llakipar nuqanchikkunawanpis chaynullata ruraran kwintata qukanallapapaq Taytanchik Dyusqami kusa llakipakuq, kusa puytiq nir. Chaynuqami Tayta Dyusqa ruraran, maydiyaqa tukuyninchikllapana paywan kusala shumaq luryanpina kawsanallapapaq. 24Chaqa Tayta Dyusqami akramashanchikllapa wakinta Israelmanta kaqkunata, wakinta-shuypaqa mana Israelmanta kaqkunata, paypa wamrankuna kanallapapaqqa. 25Chaypaqmi Dyus nitin, Oseasqa kaynu nir iskribiran: "Mana munashay runakunatami, kusa munashay wamraykuna kankillapa nishaq. 26Chay lugarllapimi qamkunata nishurayllapa: 'Manami nuqapa wamraykunachu kankillapa' nir. Piru kananqami chay lugarllapi qashan nishaykillapapis: 'Chiqap kawsaq Dyus kashayrayku nuqapa wamraykunanami kankillapa' nir". 27- 28Piru Israelpa ayllunkunapaq-shuypaqami, Isaiasqa kaynu niran: "Tayta Dyusmi nishantaqa kumplir, tukuy pachapi taqkunata allita rikar yach'arqa dasna kastiganqa. Chaymi Israelpa ayllunkuna kusala achka mar manyapi aqu yupay karmapis, Tayta Dyus paykunata rikar yach'atinqa, wakinkunalami washakanqallapa" nir. 29Chaynullami Isaiasqa, unayllana Israel runakunapaqqa kaynu nisha karanpis: "Kusa puytiq Taytanchik Dyus mana llakipamaqninchikllapa karqami, mana wakinkunalamatapis washarchu tukuyninchikllapata tukchimanallapata, imanutaq chay Sodomata, chaynulla Gomorra pwibluta limpulla chinqachiran chaynulla" nir. 30Chaymi mana Israelmanta runakunaqa Moise's mantakushanta kasur washakaytaqa mana yarpuranlamapischu. Ashwanmi Jesucristupi kriyitinla Dyusqa llakipar mana uchayjunpaqnachu riqsiran. 31Nataq Israel runakuna-shuypaqa, Moise's mantakushanta kumplir washakayta kamarmapis mana puytiranllapachu. 32Chaqa paykunaqami Jesucristupi kriyir washakaytaqa mana yarpuranllapachu. Ashwanmi Moise's mantakushanta tukuyta kumplirla washakayta yarpuranllapa. Chaynu Jesucristupi mana kriyinashanllaparaykumi, paypi trumpisar rataq yupayna karanllapa. 33Chaymi Jesucristupaq Dyus nitin iskribikashakunapiqa, kaynu nin: "Sio'n pwibluypimi uk rumita ch'urashaq. Chay rumipimi trumpisanqallapa. Piru paypi kriyiqkunataqami kusata yanapatin, mana pinqaypiqa kidanqallapachu" nir.


text: 1Kay pachapi kaq tukuy mantakuqninchikkunata allita kasushunllapa. Chaqa Tayta Dyusmi tukuy paykunataqa ch'urasha kay pachapi mantakunanllapapaqqa. Manami uk mantakuqqa payllamantachu mantakuyan. Ashwanmi Taytanchik Dyus chaynu nisha katin mantakuyan. 2Chaymi mayqanpis chay mantakuqkunata mana kasur, kuntran tikrakarllapaqa Tayta Dyusta mana kasuyanllapachu. Chaymi chaynu tukuqqa saqrata kastigakanqa. 3Chaqa chay mantakuqkunataqami Tayta Dyusqa ch'urasha, mana allin ruraqkunata kastigatin, manchakur ama mana allinkunata rurananllapapaq. Chayrayku qamkuna allinlatana ruraqkunaqa, amana manchakuyllapachu chay mantakuqkunaqa nuqakunatapis kastigamanqallapa nirqa. Chaymi mantakuqkuna kastigashunanllapata mana munarqa allinlata rurar kawsayllapa. Chaynuqami kusala allin runa nir alabashunqallapa. 4Chaqa chay mantakuqkunaqami chaynu tukuyta allita rikarqa qamkunapaq byinnikillapapaq rurayan, Tayta Dyus munashannulla. Chay-ari qamkuna ima mana allinta rurasha karqa, chay mantakuqkunataqa manchayllapa. Chaqa manami yanqallachu paykunaqa Tayta Dyusta sirbiq yupay mantakuyanllapa. Chayraykumi mana allinta ruraqkunataqa, dirichuyjun kastigananpaqqa. 5Piru chay mantakuqkunataqami, ama kastigakayta mancharlachu kasushunllapa. Ashwanmi chaynu kasunapaq allin nir yarpur kasushunllapa. 6Chaymi chaynu allita rikamashanchikllaparayku, chay impwistuta pagrakunapaq kaqmatapis pagrakushunllapa. Chaqa paykunaqami pwiblunchikkunata allita rikar, Tayta Dyus munashanta rurayanllapa. 7Chayraykumi imata paykunata pagranapaq kaqtaqa pagrashunllapa. Chaymi impwistukunata pagrakunapaq kaqtapis pagrakushunllapa. Chaynulla tukuy rispitanapaq kaqmatapis rispitar kasushunllapa. 8Amami mayqanta pitilamatapis dibinkillapachu. Ashwanmi uknikillapa uknikillapa dibinakuq yupay imuraspis kusalata llakinakunkillapa. Chaynu rurarqami, Dyus nitin Moise's mantakushankunataqa tukuyta kumpliyankillapana. 9Chaqa chaypiqami nin: "Warmiyjun manaqa runayjun kaqkunaqa, ukkunawanqa ama punuyllapachu. Ama wanuchikuyllapachu; ama suwakuyllapachu; ama uknikipaq llullakur rimayllapachu. Chaynulla ama ukkunapa imanta munapakuyllapachu" nir. Piru "Llakiy runa masikikunapaq, imanutaq qampa kwirpuykillapaq llakinki chaynulla" nishanlata rurarnaqami Dyus tukuy chay mantakushankunataqa kumpliyankillapana. 10Chaqa uk runa ukninpaq chiqapta llakirqami, mana ima mana allintapis ruranchu. Chaymi ukninkunata llakipar allinta rurar imanaqa Dyus tukuy mantakushankunataqa allitana kumplinllapa. 11Chaynu uknikillapakunapaq llakir imaqa, allita kwintata qukankillapa: Jesucristo shamunan diyaqami shipchamuyanna nir. Chaqa paypi chayraq kriyishaqami, kusa mas achka tyimpuraq karan shamunanpaqqa. Piru kananqami mana achka tyimpunachu kidan. Chayraykumi ama qillakurnachu Tayta Dyustaqa sirbiyllapa. Chaqa qillakur Dyusta mana sirbirqami, punuq yupay kayankillapa. Chaynu kashaykillapamanta kananqa rikch'akuq yupay kwintata qukayllapa: Imanumi kawsayani nir. 12Chaqa chay uchayjunkuna kawsayashan tyimpuqami tutaparaqlla yupay karmapis, achkillapaqna tikrakayan. Chaqa Jesucristo shamunan diyaqami shipchamuyanna. Chayraykumi, tutaparaqpi yupay mana allinkunata rurayashanchikkunataqa dijarna, ashwan achkila yupayna Tayta Dyus munashanlata rurar kawsashunllapa. Chaynuqami, chay tutaparaqpi mana allin ruraykunataqa binsishunllapa. 13Chaynu achkiraqlapina kawsarqami, amana chay fyistakunapi sunsunulla tukunllapa chaykunaman rishunllapachu. Amami mach'ashunllapachu. Tantyakar ama munashanchiklata rurashunllapachu. Amami runa kar, manaqa warmi karmapis ukwan ukwan punushunllapachu. Amami anyanakushunllapachu. Chaynulla amami inbidyanakushunllapachu. 14Chaymi manana kwirpunchik munashannullata rurarnachu kawsashunllapa. Ashwanmi Amitunchik Jesucristo imanu kanatataq munayan, chaynulami kawsashunllapa.


text: 1Señor Diosmi nin: ¡Maqanakuypaq trompetata tocay! Ankan llaqtay contra hamun, rimanakusqayta p'akisqankurayku, yachachikuy simiytapas wikch'usqankurayku. 2Ñoqatan Israel runakunaqa waqyakamuwanku: Diosnillayku, reqsikuykikun, nispa. 3Paykunan ichaqa allinkaqta wikch'urqankuña, chaymi awqaqa paykunata qatiykachanqa. 4Mana simiymantan reykunata churakurqanku, mana yachasqaymi kamachikuqkunata churakurqanku. Qolqenkumantan qorinkumantan idolokunata ruwakurqanku, paykuna kikinkuta wañuchikunankupaq. 5Yaw, Samaria, qori torilloykitan millakuni. Qankuna contran k'arakta phiñakuni. ¿Hayk'aqkaman qhellillapuni kankichis? 6¡Yaw, Israel runakuna! ¡Manan chay idoloqa Dioschu! Artesanon chay torillotaqa ruwarqan. Chaymi Samaria torilloqa ñut'urqarisqa kanqa. 7Paykunaqa wayratan t'akarqanku, muyuq wayratataqmi ichhunqaku. Trigo tullupas mana ruruyoqmi, chaymi hak'uqa mana kanchu. Hak'uña kanman chaypas, wak llaqtayoqkunan mikhurqapunman. 8Israel suyuqa millp'uykusqan kashan, kunantaq wak suyukuna ukhupi kashan, mana munana t'uru manka hinan. 9Mana piniyoq salqa asno hinan Asiria suyuman rirqanku. Efrainmi munaqninkunata mink'akurqan. 10Suyukuna ukhupi munaqninkunata mink'akuqtinpas usqhayllan paykunata huñuykusaq, hinan huk pisi tiempollamanta umallikunaq reyninpa ñit'isqan muchunqaku. 11Efraín runakunaña hucha pampachaypaq askha altarkunata perqarqan chaypas, chaykunaqa huchallikunallapaqmi kapun. 12Ancha askha yachachikuy simiytaña paypaq qelqapurqani chaypas, manapas paypaqchu kanman hinatan qhawarqan. 13Sacrificiokunata munaspankun sacrificanku, sacrificasqa aychatan mikhunku, ñoqa Señor Diosqa manan chaykunata munanichu. Mana chanin ruwasqankutan yuyarisaq, chaymi huchankumanta muchuchisaq, Egipto suyumanmi paykunaqa kutinqaku. 14Israel runakunan ñoqa Ruwaqninta qonqapuwarqanku, qhapaq wasikunatan perqarqanku. Judá runakunan allin perqasqa askha llaqtakunata sayarichirqanku. Ñoqan ichaqa chaykunata ninawan kanaykusaq, chay ninan pukarakunata ruphaykapunqa, nispa.


text: 1Jesus chaymanta pasakuspanmi llaqtanman kutirqa discipulonkunapiwan kuska. 2Samana punchaw chayaramuptinmi payqa huñunakunanku wasiman yaykuspan yachachiyta qallaykurqa chaymi llapa runakuna admirakuspanku kaynata nirqaku: —¿Kay runaqa maypitaq yacharqa kaykunataqa? ¿Imaynataq chaskirqa kay yachaytaqa? ¿Imaynataq milagrokunataqa ruran? 3¿Manachum payqa Mariapa wawan carpintero? Kay llaqtanchikpim yachan paypa wawqen Jacobopas, Joseypas, Judaspas, Simonpas chaynataq paninkunapas —nispa. Chaynata nispamá Jesuspaq piñakururqaku. 4Jesusñataqmi nirqa: —Diosmanta willakuqkunataqa manam ayllunkunapas nitaq llaqtamasinkunapas allintaqa chaskinkuchu, huklaw llaqtakunapim ichaqa allin chaskisqa —nispa. 5Chayraykum Jesusqa iskay-kimsa milagrokunallata ruraspan as runakunallata sanoyachirqa umankuman makinta churaykuspan. 6Llaqtamasinkuna mana creeptinkum Jesusqa hukmanyarurqa. Hichpan llaqtakunapim Jesus yachachistin purimurqa. 7Chunka iskayniyoq discipulonkunata qayaykuspanmi iska-iskaymanta kacharqa, paykunamanmi atiyta qorqa demoniokunata runakunamanta qarqomunankupaq. 8Paykunatam kamachirqa: —Illaspaykichikqa amayá imatapas apaychikchu ni qoqawtapas ni tantatapas ni qollqetapas, apaspaqa-apaychik tawnallatayá, 9hinakuychikpas usutallawanyá, pachakuychikpas huk muda pachallawantaqyá. 10—Wasiman yaykuspaykichikqa chayllapiyá samakuychik chay llaqtamanta lloqsinaykichikkama. 11May llaqtapipas mana chaskisuptikichikqa hinaspa mana uyarisuptikichikqa chaymantayá lloqsiychik, usutaykichikpi allpatapas taspiychikyá chaynapi mana kasukuq kasqankuta yachanankupaq. 12Chaynata niruptinmi discipulonkunaqa lloqsispanku runakunaman willamurqaku: —Huchaykichikmanta wanakuychik —nispa. 13Paykunaqa demoniokunatapas runakunamantam qarqomurqaku hinaspam aceitewan untaspa onqoqkunatapas sanoyachirqaku. 14Tukuy kaykunatam Rey Herodes uyarirqa Jesusmanta runakuna rimasqanrayku. Wakin runakunam nirqaku: —Bautizaq Juanmi kawsariramuspan kaynaña atiyniyoqqa —nispa. 15Wakinñataqmi nirqaku: —Diosmanta willakuq Eliasmi kayqa —nispa. Hukkunañataqmi nirqaku: —Payqa Diosmanta willakuqmi, payqariki ñawpaq tiempopi hina Diosmanta willakuqmi. 16Herodes chayta uyariruspanmi nirqa: —Juanmi payqa, kunkan qorochisqay runam kawsariramusqa —nispa. 17Herodesmi ñawpaqtaraq Juanta hapirachimuspan carcelman pusachirqa, chaypim cadenarachirqa Herodiasrayku. Herodiasqa karqa Rey Herodespa wawqen Felipepa warminmi ichaqa Herodesmi paywan casarakururqa. 18Chayraykum Herodesta Juan nirqa: —Diospa leyninman hinaqa manam allinchu wawqekipa warminwan casarakusqaykiqa —nispa. 19Herodiasqa Juanta cheqniruspanmi wañurachiyta munarqa ichaqa manam atirqachu. 20Rey Herodesmi yacharqa Juanqa Diosllapaqña kawsaq kasqanta hinaspa justo kasqanta chaymi payta manchakuspan warmin Herodiasmanta waqaycharqa mana imatapas rurarunanpaq. Juanpa nisqanwan iskayrayachkaspapas Rey Herodesqa ganaswanmi uyarirqa. 21Ichaqa huk punchawmi Herodias munasqanta tarirurqa. Rey Herodespa santon chayaramuptinmi convidopaq qayachirqa soldadokunapa kamachiqninkunata hinaspa gobiernaqkunata, qayachirqataqmi Galilea lawpi allin reqsisqa runakunatapas. 22Convidopi kachkaptinkum Herodiaspa warmi wawan yaykuruspan tusurqa, Rey Herodestawan mikuqmasinkunata chay sipaspa tususqan llumpayta gustaruptinmi Rey Herodes sipasta nirqa: —Mañakuwaptikiqa imam munasqaykitam qosqayki —nispa. 23Juramentaspantaqmi nirqa: —Imam mañakuwasqaykitam qosqayki, qoykuykimanmi gobiernasqay llaqtakunapa partentapas —nispa. 24Chaymi sipasqa lloqsiramuspan mamanta tapurqa: —Mamáy ¿imatataq mañasaq? —nispa. Mamanñataqmi nirqa: —Bautizaq Juanpa umanta mañay —nispa. 25Sipasmi chaylla reypa kasqanman yaykuspan nirqa: —Kunachallan qoway huk platopi Bautizaq Juanpa umanta —nispa. 26Chaymi Rey Herodes llumpayta llakirikururqa, convidoman qayachisqankunapas juramentasqanta uyarisqankuraykum manaña negayta atirqachu. 27Chayllam soldadonta kamachirqa: —Juanpa umanta aparamuy —nispa. Chaymi soldado carcelman pasaspa Juanpa umanta qoruramuspan 28aparamurqa platopi, sipasman haywaykuptinmi payñataq mamanman qoykurqa. 29Chayta Juanpa discipulonkuna yacharuspankum hamurqaku paypa cuerponta apaspa pampamunankupaq. 30Jesuspa kachasqankuna iska-iskay risqankumanta kutiramuspankum paywan huñunakurqaku, paykunam willarqaku tukuy ima ruramusqankuta hinaspa yachachimusqankuta. 31Jesusñataqmi nirqa: —Hakuchik chunniqman chaypi samarimunaykichikpaq —nispa. Manañam mikunankupaqpas tiempo karqachu hukña-hukña runakuna hamusqanrayku. 32Chaymi Jesusqa discipulonkunallawan chunniqman pasakurqa huk botepi. 33Risqankuta rikuruspankum achka runakuna reqsirurqaku, llaqtakunamanta kallpaspankum paykunamantapas puntataraq chayarurqaku. 34Botemanta Jesus lloqsiruspanmi chay achkallaña runakunata qawaykuspa llakipayarikurqa paykunamanta mana michiqniyoq ovejakuna hina kaptinku chaymi willarqa achka yachachikuykunata. 35Yaqa inti seqaykuytañam Jesuspa discipulonkuna asuykuspanku nirqaku: —Ñam llumpay tardeña, Kaypiqa manam wasipas kanchu. 36Ripukuchunkuñayá, Kaypiqa manam imapas mikunankupaq kanchu, hichpa llaqtachakunaman hinaspa chakrakunaman rispankuyá imallatapas rantichunku —nispa. 37Jesusñataqmi nirqa: —Qamkunayá mikuykachiychik —nispa. Chaymi paykunañataq nirqa: —¿Ñoqaykuchu risaqku iskay pachak jornalpa chanin qollqewan tanta rantiq hinaspachum paykunaman mikuchisaqchu? —nispa. 38Jesusñataqmi tapurqa: —¿Haykataq tantaykichik kachkan? Maskamuychik —nispa. Tariruspankum Jesusta nirqaku: —Pichqa tantawan, iskay challwa kankasqallam —nispa. 39Chaymi discipulonkunata Jesus kamachirqa llapa runakunata rakispanku pastopi tiyachinankupaq. 40Llapa runakunam tiyarqaku pachakman hinaspa pichqa chunkaman rakinasqa. 41Hinaptinmi Jesus chay pichqa tantatawan iskay challwa kankasqata hapiykurqa hinaspam cielota qawarispan Diosman graciasta qorqa. Tantakunata pakiykuspanmi discipulonkunaman qorqa runakunaman aypunankupaq, aypuchirqataqmi challwakunatapas. 42Llapallankum mikurqaku saksanankukama. 43Tantapa hinaspa challwapa puchuqnintam huñururqaku chunka iskayniyoq canasta huntataraq. 44Yuyayniyoq qarikunallata yupaptinkum chay mikuqkunaqa karqa pichqa waranqa. 45Chaymantam Jesusqa discipulonkunata boteman yaykuchirqa puntaspanku qochata chimpanankupaq chaynapi llapa runakunata avianankama Betsaida llaqtaman rinankupaq. 46Llapa runakuna pasakuptinkuñam Jesusqa orqo lawman rirqa Diosta mañakunanpaq. 47Tutayaramuptinmi boteqa qochapa chawpintaña richkarqa, Jesusñataqmi qocha patallanpiraq sapallan kachkarqa. 48Discipulonkunatam rikururqa ñakariyllawanña yaku qachisqankuta, paykunaqa ñakarichkarqaku contrankupi llumpayta wayramuptinmi. Yaqa gallo waqaytañam Jesus paykunaman asuykurqa yaku hawanta puristin puntarunanpaq hina. 49Discipulonkunañataqmi yaku hawanta puriqta rikuruspanku manchachikupaq hapispanku qaparirqaku. 50Llapallanku mancharikuptinkum Jesusñataq nirqa: —¡Qarinchakuychik! Ñoqam kani, ama manchakuychikchu —nispa. 51Boteman Jesus seqaruptinmi wayra tanirurqa. Discipulonkunañataqmi admirasqallaña qawanakurqaku. 52Sonqonku rumiyaruptinmi paykunaqa mana entienderqakuchu tantakunata mirachisqanwan Jesuspa imam yachachisqanta. 53Qochata chimparuspankum Genesaret lawman chayarurqaku, chaypim boteta watarqaku. 54Botemanta chayraq lloqsichkaptinkum runakuna Jesusta reqsirurqaku. 55Rikuqninkuna tukuy hinastinman kallpaspankum Jesuspa kasqanman llapa onqoqkunata chakanakunapi apamurqaku. 56Llaqtakunamanwan chakrakunaman Jesus riptinmi ñankunaman onqoqkunata apamuqku hinaspam payta ruegakurqaku pachanpa patallantapas hapiykunankupaq chaymi llapallan hapiykuqninkunaqa sanoyarurqaku.


text: 1Señor Diosmi Moisestawan Aarontawan nirqan: 2–Israel runakunata nimuychis: Campo animalkunamantaqa mikhuwaqchismi mayqenpas, 3p'alqa phapatuyoq kutirpakuqkunata 4Camelloqa mana mikhunan qankunapaq kanqa, kutirpakuqmi ichaqa manan p'alqa phapatuyoqchu. 5Aman mikhunkichischu k'ita qowita, kutirpakunmi ichaqa manan p'alqa phapatuyoqchu, chayqa mana mikhuna qhellin qankunapaqqa kanqa. 6Aman mikhunkichischu wisk'achata, kutirpakunmi ichaqa manan p'alqa phapatuyoqchu, chayqa mana mikhuna qhellin qankunapaqqa kanqa. 7Aman mikhunkichischu khuchita, p'alqa phapatuyoqmi ichaqa manan kutirpakunchu, chayqa mana mikhuna qhellin qankunapaqqa kanqa. 8Aman chay animalkunaq aychantaqa mikhunkichischu, amallataq chaykuna wañusqatapas llamiykunkichischu. Chaykunaqa mana mikhuna qhellin qankunapaqqa kanqa. 9Lamar-qochapipas mayukunapipas tiyaq animalkunataqa pharpayoqkunatan sarphayoqkunatan mikhunkichis. 10Ichaqa lamar-qochapipas mayukunapipas mana pharpayoq mana sarphayoq animalkunataqa millakunkichismi. 11Aman chay animalkunaq aychantaqa mikhunkichischu, chay wañusqakunatapas millakunkichismi. 12Unupi kaq tukuy mana pharpayoqkunataqa mana sarphayoqkunataqa millakunkichismi. 13Phalaq animalkunataqa kaykunatan millakuspa ama mikhunkichischu: ankata, kunturta, qocha ankata, 14k'illinchata, tukuy t'aqa ankata, 15tukuy t'aqa alqamarita, 16surita, ch'useqta, tukuy t'aqa wamanta, 17hukuta, cormoranta, pikpirita, qellwata, 18cisneta, pelicanota, suweq'arata, 19cigüeñata, tukuy t'aqa waqarta, abubillata, masu huk'uchata ima. 20Tawa chakiwan puriq raphrayoq llapa kurutaqa millakunkichismi. 21Chaywanpas tawa chakiwan puriq raphrayoq llapa kurutaqa mikhuwaqchismi, ichaqa chakinkunamanta moqoyoqmi kanan chaykunawan t'iwkananpaq. 22Mikhuwaqchismi tukuy t'aqa langostata, tukuy t'aqa ch'illikuta, tukuy t'aqa t'isku-t'iskutapas. 23Wakin raphrayoq tawa chakiyoq kurutaqa millakunkichismi. 24Pipas wañusqa cuerpota llamiykuqqa ch'isinkaman qhelli kanqa 25Pipas chaykunaq wañusqa cuerponta hoqariqpas p'achankunatan t'aqsanqa, ch'isinkamataq qhelli kanqa. 26Llapa mana p'alqa phapatuyoq, mana kutirpakuq animalqa qhellin qankunapaqqa kanqa, chaykuna llamiykuqpas qhellin kanqa. 27Tawa chakiyoq animalkunamantaqa chaki plantan sillowan puriq animalmantapas qhellin kanqa, pipas wañusqa cuerpota llamiykuqqa qhellin ch'isinkama kanqa. 28Pipas chay wañusqa cuerpota hoqariqqa p'achantan t'aqsakunqa, ch'isinkamataq qhelli kanqa. Chay animalkunaqa qankunapaqqa qhellin kanqa. 29Pampanta puriq huch'uy animalkunaqa kaykunan qankunapaq mana mikhuna kanqa: achuqalla, huk'ucha, tukuy t'aqa qaraywakuna. 30Hinallataq erizo, cocodrilo, camaleonkunapas. 31Chay animalkunan qankunapaqqa mana mikhuna kanqa, pipas chay wañusqakunata tupaykuqqa ch'isinkaman qhelli kanqa. 32Ima patamanpas chay wañusqakuna urmaykunqa chayqa, qhellin chayqa kanqa, k'ullupas, p'achapas, qarapas, costalpas, ima ruwanapiwanpas. Unuman chapusqan kanqa, ch'isinkamataq qhelli qhepanqa, chaymantañan ch'uya kapunqa. 33Chay huknin wañusqachus ima t'uru mankamanpas urmaykunqa chayqa, chay ukhupi kaqkunantinmi qhelli kanqa, mankatapas p'akipunkichismi. 34Chay mankapi unu ima mikhunamanpas hich'aykukunqa chayqa, chay mikhunaqa qhellin kanqa. Ima ukyanapas chay mankapi kaqqa qhellin kanqa. 35Chay wañusqakuna ima patamanpas urmaykuspaqa qhellichanqan. Hornotapas q'onchatapas thuninkichismi, qhellin chaykunaqa qankunapaqqa kanqa. 36Unu pukyuwan p'uytullawanmi ichaqa ch'uyallapuni kashanqa, aswanpas chay wañusqakunata tupaykuqqa qhellin kanqa. 37Chay animalkunamanta mayqen wañusqapas urmaykunqa tarpunapaq kaq ima muhumanpas chayqa, manan qhellichasqachu kanqa. 38Chay mayqen wañusqapas chullusqa muhuman urmaykunqa chayqa, qankunapaqqa chay muhuqa qhellin kanqa. 39Mikhunaykichis ima animalpas wañunqa chayqa, chay wañusqata tupaykuqqa ch'isinkaman qhelli kanqa. 40Pipas chay wañusqa aychata mikhuqpas hoqariqpas p'achankunatan t'aqsakunqa, ch'isinkamataq qhelli kanqa. 41Pampanta suchuq llapa huch'uy animalqa qhellin, aman mikhunkichischu. 42Hinallataq qhasqonwan suchuqtapas, tawa chakinwan puriqtapas, askha chakiwan puriqtapas, aman mikhunkichischu, chaykunaqa qhellin. 43Ama chay animalkunawanqa map'achakuychischu qhellichakuychischu, amataq chaykunawanqa qhellichachikuychischu. 44Ñoqan Diosniykichis Señor Dios kani, qankunaqa ñoqapaq t'aqasqa kaychis, ch'uya kaychis ñoqa ch'uya kasqayrayku. Ama pampanta suchuq mayqen animalwanpas qhellichakuychischu. 45Ñoqan Señor Diosqa kani, Diosniykichis kanaypaqmi Egipto suyumanta horqomurqaykichis. Ch'uya kaychis ñoqa ch'uya kasqayrayku. 46Chaykunan uywakunamanta kamachisqa simiqa, hinallataq phalaq animalkunamantapas, unupi kaq llapa kawsaqkunamantapas, pampanta puriq llapa huch'uy animalmantapas. 47Qankunaqa reqsinaykichismi qhellikaqtawan mana qhellikaqtawan, mikhuna animalkunatapas mana mikhuna animalkunatapas, nispa.


text: 1Chaymanta qhepaman Señorqa ajllallarqataj qanchis chunka iskayniyoj runasta. Paykunatataj iskaymanta iskay kacharqa, Paypa ñawpaqenta rinankupaj tukuy llajtasman, ranchosman ima, maykunamanchus rinan karqa, chaykunaman. 2Jesustaj nerqa: Cheqamanta cosechanaqa ashkha, oqharejkunatajrí pisilla kanku. Mañakuychej Señormanta aswan ashkha oqharejkunata cosechanman kachamunampaj. 3Riychej ari; Noqa kachashaykichej corderosta jina atojkunaj chawpinman. 4Ama apaychejchu qolqe churanata, wayaqata, nitaj waj juk'utastapis. Ñanta rishaspaqa, ama sayaychejchu runasta napaykunaykichejpaj. 5Mayqen wasiman yaykuspapis, ñawpajta paykunata napaykuychej: Kusiy kawsay kachun kay wasipi, nispa. 6Chaypi tiyakoj runa chay napaykusqaykichejta jap'ikunapaj jinachus kanqa chayqa, napaykusqaykichejqa paypi qhepakonqa. Manachayrí, qankunaman kutimponqa. 7Chay wasillapi qhepakuychej mikhuspa, ujyaspataj imatachus qosusqaykichejta. Trabajaj runaqa pagoyoj kanan tiyan. Amataj wasimanta wasi puriychejchu. 8May llajtallamampis yaykojtiykichej, sichus chaypi tiyakojkuna wajyarisunkichej chayrí, mikhuychej imatachus jaywarisunkichej, chayta. 9Chaypi onqosqa kajkunata sanoyachiychej, niychejtaj: Qankunaman Diospa reinon qayllamunña, nispa. 10Sichus may llajtaman yaykojtiykichej mana wajyarisunkichejman chayqa, callesman llojsispa, niychej: 11Llajtaykichejmanta chakisniykuman jallp'a tiyaykojtapis contraykichejpi thalarakuyku. Chantapis yachaychej: Qankunaman Diospa reinon qayllamusunkichejña, nispa. 12Noqa niykichej: Jaqay juicio p'unchaypeqa, Sodoma llajtaraj aswan pisita ñak'arenqa chay llajtamanta nisqaqa. 13Ay qanmanta, Corazín llajta. Ay qanmantapis, Betsaida llajta. Sichus Tiro llajtapi, Sidonpi ima milagros ruwakunman karqa qankuna ukhupi jina chayqa, maypachaña chaypi tiyakojkunaqa Diosman kutirikunkuman karqa, qhashqa p'achata churakuspa, ushpha patapi tiyaspataj. 14Chayrayku niykichej: Juicio p'unchaypeqa, aswan pisi ñak'ariy kanqa Tiro llajtapaj, Sidonpaj ima qankunamanta nisqaqa. 15Qanrí, Capernaum llajta, cielokama oqharisqachu kayta munanki? Qanqa ukhu pachakama urayk'unki. 16Pichus qankunata uyarejqa Noqata uyariwan, pitajchus qankunata qhesachajqa Noqata qhesachawan. Noqata qhesachawajrí, Kachamuwajniytapis qhesachallantaj. 17Qanchis chunka iskayniyoj kachasqas kusisqa kutimuspa, nerqanku: Señor, supaykunapis kasuwayku sutiykipi, nispa. 18Jesustajrí nerqa: Noqaqa Satanasta rikorqani, rayo jina janaj pachamanta urmamojta. 19Kunanqa atiyta qoykichej katarista, alacranestapis sarunaykichejpaj, enemigoj tukuy kallpantapis atipanaykichejpaj, manataj imapis imanasonqachejchu. 20Chaywampis, ama kusikuychejchu supaykuna kasusojtiykichej; astawanqa kusikuychej janaj pachapi sutiykichej qhelqasqa kasqanmanta. 21Chay ratopacha, Jesusqa Espíritu Santonejta may kusisqa kaspa, nerqa: Tatáy, janaj pachajta kay pachajtawan Señornin, jatunchayki, imaraykuchus kay imasta pakaykorqanki yachayniyojkunamanta yuyayniyojkunamantawan, wawasmantaj willarqanki. Arí Tatáy, ajinata Qanqa munarqanki. 22Tatayqa tukuy imata qowan. Mana pipis yachanchu pichus Churi kasqanta. Chaytaqa Dios Tatalla yachan. Nitaj pipis yachanchu pichus Tata kasqanta, manachayqa Churilla yachan, pimantajchus Churi rejsichiyta munan, chaypis, nispa nerqa Jesusqa. 23Yachachisqasninman kutirispataj, wajnejpi sapankupi nerqa: Kusikuyniyojmin kanku imastachus rikusqaykichejta rikojkunaqa. 24Ashkha profetas, reyes ima rikuyta munarqanku qankunaj rikusqaykichejta, manataj rikorqankuchu; uyarisqaykichejtapis uyariyta munarqanku, nillataj uyarerqankuchu. 25Chantá uj runa leymanta yachachejqa Jesusta pantachiyta munaspa, taporqa: Yachachej Señor, imata ruwaspataj wiñay kawsayniyoj kasajri? nispa. 26Jesustaj taporqa: Imataj leypi qhelqasqa kashan? Imatataj leenki? nispa. 27Paytaj kuticherqa: Diosmanta Qhelqasqapeqa kay jinata nin: Señor Diosniykita munakunki tukuy sonqoykiwan, tukuy almaykiwan, tukuy kallpaykiwan, tukuy yuyayniykiwan ima, runa masiykitataj qan kikiykita jina munakunki, nispa. 28Chantá Jesús nerqa: Allinta kutichinki; ajinata ruway, kawsankitaj, nispa. 29Chay runatajrí chay tapusqan allin kasqanta rikuchiyta munaspa, kuticherqa: Chantá pitaj runa masiyri? nispa. 30Jinapi Jesús nerqa: Uj runaqa Jerusalenmanta Jericoman urayk'ushaspa, suwaspa makinkuman urmasqa. Tukuy imanta, p'achantawan qhechuspa, suwasqa sumajta maqaykuytawan, parte wañusqata saqerparisqanku. 31Chantá uj sacerdote chay ñannejta urayk'ushallasqataj, chay runata rikuspataj, pasapullasqa. 32Jinallatataj, uj levita chay qayllanta rej jina, rikuspa pasallasqataj. 33Chantá uj samaritanoñataj chaynejta rishaspa, qayllaykusqa, chay runata rikuspataj, mayta khuyasqa. 34Nanasqasninta jampiykusqa aceitewan, vinowan ima. Chantá, animalninman wicharichispa, tamboman apasqa, chaypitaj allinta jampichisqa. 35Q'ayantintaj samaritanoqa manaraj ripushaspa, iskay denario qolqeta tamboyojman pagasqa, nisqataj: Qhawaripuway kay onqosqata, kutimuspataj tukuy gastasqaykita qopusqayki, nispa. 36Chantá Jesús nerqa: Chay kinsamanta mayqentaj rijch'asunki runa masin kasqanta, chay suwaswan maqachikojpatari? nispa. 37Leymanta chay yachachejtaj nerqa: Mayqenchus khuyarqa, chay, nispa. Jesustaj nerqa: Arí, qampis kikillantataj ruwamuy, nispa. 38Ñanta rishaspallapuni, Jesús chayarqa uj ranchoman. Chaypitaj uj warmi Marta sutiyoj wasinman Jesusta wajyarikorqa mikhunampaj. 39Martajtataj uj ñañan karqa María sutiyoj, paytaj Jesuspa ñawpaqenman tiyaykuspa, yachachisqanta uyarisharqa. 40Martaqa ashkha ruwanasninwan musphasharqa; chayrayku Jesusman qayllaykuspa, nerqa: Señor, manachu rikunki ñañay mana ruwaysiwasqanta? Niy ari yanapanawanta, nispa. 41Jesustajrí kuticherqa: Marta, Marta, ancha phutisqa kashanki, musphashankitaj chay chhika ruwanaswan. 42Ujllamin aswan walejqa. Mariaqa ajllakun chay aswan walej kajta. Chaytaqa mana pipis qhechonqachu, nispa.


text: 1Chaymantami chay angelqa rikachimaran uk riyu yakuyjun, kristal yupay kusala chuyita llipyaraqta. Chaymi chay yakituqa tukuy tyimpupaq kawsachikuq yakitu karan. Chay riyuqami yarqamuyaran Dyusninchikpa, chaynulla chay Uyshitapa mantakunan samananmanta. 2Chaynu yarqamurmi pwiblupa atun kallinpa ch'aypinta riyaran. Nataq chay riyupa kada manyanpiqami, tukuy tyimpupaq kawsachikuq qiru winayaran. Chayqami kada misis puquq. Chaymi añupaqqa, dusi kuti puquq. Nataq raprankuna-shuypaqami, sirbiq tukuyla pwiblumanta qishaqkuna rimidyakur alliyananllapapaq. 3Chaynu katinmi chay lugarpiqa, manana ima mana allin kaqkunaqa kanqanachu. Chaymi ashwan Dyuspa, chaynulla chay Uyshitapa mantakuna samanan lugarqa, chay pwiblupina kanqa. Chaymi payta sirbiqkunaqa, chaypina aduranqallapa ima. 4Chayraykumi ashwan Dyuswan qaqllapurana rikanakunqallapa. Chaynulla Dyuspa shutintanami urkunkunapi ch'urakunqallapa. 5Chaymi chay lugarpiqa mana yach'anqallapachu, imanumi tutapan nirmapis. Chaynulla chaypi taqkunaqami, mana ministinqallapanachu imanu achkirachikuqta, rupaymatapis. Chaqa Amitunchik Dyusmi paykunataqa achkirachinqa. Chaynulla paykunanami tukuy tyimpupaqna mantakunqallapa. 6Chaymantami chay angelqa, kaynu nimaranpis: "Kay rimaykunaqami chiqap. Chaymi chay rimaykunapiqa kunfyakaymatapis puytinchik. Chaymi Amitunchikllapa Dyus rimaqninkunata willaqmi, angelninta kach'amusha, paypi kriyiqkunata intrachinanpaq ima pasananpaq karan chayqami shipchamunna" nir. 7"¡Chaqa mananami maychu shamunaypaqqa! ¡Shamuninami! ¡Kusa shumaqmi kanqa kay librupi Dyuspaq nishankunata kasuqkunaqa!" nir. 8Nuqa Juanmi rikaray, uyaray kaykunata. Chaymantami chaynu rikar, uyarnaqa, chay angelpa naypanlapi qunquriray payta aduranaypaq. Chaqa pay-ari rikachimaran chaykunataqa. 9Piru chaynu aduranaypaq qunquritiyqami, payqa kaynu nimaran: "Ama chayta ruraychu. Chaqa nuqapismi Dyusta sirbini, imanutaq qam, chaynulla Dyuspaq rimaq masikikunawan, kay librupi iskribikashakunata kasuqkunawan sirbinki chaynulla. ¡Ashwanmi Dyuslata aduray!" nir. 10Chaynullami nimaranpis: "Amami pakaplla yupayqa ch'urakunkichu, Dyuspaq kay librupi iskribikashakunataqa. Chaqa chay tyimpu nishan kumplikananpaq chayqami, shipchamunna. 11Chaymi mayqanpis chay mana allin kaqkunata ruraqkunataqa dijay ruranqallapa. Chaynulla chay mayqanpis kusa pinqaypaq imakunata ruraqkunatapis, dijay ruraskinqallapa. Piru chay mayqan allin kaqkunata ruraqkunaqa, allinkunalata ruraskinqallapa. Chaynulla, Dyuspa allin kaqninkunaqa, Dyus munashannula kawsanqallapa" nir. 12"Chaqa mananami maychu shamunaypaqqa. Chaynu shamurmi tukuyta allita rikar yach'ar, imata rurashannulla ima imanu kananpaqpis nishaq. 13Chaqa nuqami chay punta litra Alfa ninllapa chay, chaynulla tukukanan litra Omega ninllapa chay kani. Chaynulla nuqami Punta Kaq chay, Tukukanan Kaq chay kani. Chaymi nuqa Qallariq chay, chaynulla Tukukanan chay kani" nir. 14Chaqa ninmi: "Kusa shumaqmi kanqa mayqanpis rach'panta paqaq yupay, tukuy tyimpupaq kawsachikuq qirupa puquyninta mikuqkunaqa. Chaynulla kusa shumaqmi kanqa, mayqanpis chay kusa shumaq pwibluman punkukunata yaykuq chaykunaqa nir. 15Piru chay allqu yupay kusala millanaypaq mana allinta ruraqkuna, wasqakuqkuna, ukwan ukwan punuqkuna, wanuchikuqkuna, chay yanqa dyus nishanllapakunata aduraqkuna, llullakuqkuna imaqa, chay kusa shumaq pwibluman mana yaykurchu, ashwan waqtapina kidanqallapa". 16"Chaqa nuqa Jesusmi, angelniyta kach'amusha kani, tukuy kriyiqkunata kayta willananpaq. Nuqami uk qiruta kuchutinllapa qawan, chay yupay Davidpa ayllunllamanta kani. Chaynulla nuqami achkiyaypi uk atun qullar llipyaran chay yupay kani" nir. 17Chaymi Santu Ispiritu, chaynulla Jesucristupi kriyiqkuna paypa warmin yupay chaykunaqami kaynu ninllapa: "¡Shamuyllapa!" Mayqanpis uyakuqqa nin: "¡Shamuy!" Mayqanpis kusata yakunaqqa, munarqa shamur upyanqa tukuy tyimpupaq kawsachikuq yakuta, mana imalamatapis pagrakurchu dibaldila nir. 18Chayraykumi mayqantapis kay librupi, Dyuspaq nishanta uyakuqtaqa, kaytami nishaq: Mayqanpis kay librupi nishanmanta achkachaqtaqa, Dyusmi paytapis mas qischakananpaq ninqa kay iskribikashapi nishannulla. 19Chaynulla mayqanpis kay librupi, Dyuspaq nishankunamanta imalata ashuchiqtaqa, Dyusmi kitanqa chay tukuy tyimpupaq kawsachikuq qirumanta mikunanpaq karan chayta. Chaynulla chay kusa shumaq allin pwiblupi imanu kawsananpaq nishanmantaqami, Dyusqa ashuchinqa kay iskribikashapi nishannulla. 20Chaymi tukuy kaykunata nimaqninchikllapaqa, kaynu nin: "Chiqaptami, manana maychu shamunaypaqqa". ¡Chaynumi kanqa! ¡Shamuy-ari Amituy Jesu's! 21Chaymi nishaykillapa: Amitunchik Jesucristumi tukuy qamkunata kusata yanapar ima, kusala shumaqta kawsachishunqallapa nir. Chaynumi kanqa.


text: 1Chaypacha Jesusqa samarikuna p'unchaypi trigo chajraspa chawpinta risharqa. Yachachisqasnintaj yarqhachikuspa, qallarerqanku trigo umasta p'itiyta, mikhorqankutaj. 2Fariseosqa chayta rikuspa, Jesusman nerqanku: Qhaway yachachisqasniykita; samarikuna p'unchaypi mana ruwanata ruwashanku, nispa. 3Jesustajrí paykunaman nerqa: Manachu leerqankichej, uj kuti David, paywan kajkunawan ima yarqhachikuspa imatachus ruwasqanta? 4Diospa wasinman yaykuspa, Diospaj t'aqasqa t'antasta mikhorqanku, mayqenkunatachus David mana mikhunanchu karqa, nitaj paywan kajkunapis, chayta; sacerdoteslla chaytaqa mikhunanku karqa. 5Chayrí, manachu leypi leerqankichej, Templopi sacerdotes samarikuna p'unchayta mana waqaychasqankuta? Chaywampis mana juchayojchu kanku. 6Noqatajrí niykichej: Kaypi aswan kuraj kashan Templomanta nisqaqa. 7Yachawajchejchus imatachus niyta munasqanta: Ujkunata khuyanaykichejta munani, mana uywa wañuchisqatachu, nispa chayqa, mana juchachawajchejchu karqa mana juchayojkunataqa, 8imaraykuchus Runaj Churenqa samarikuna p'unchaypa Señornin. 9Chaymanta llojsispa, Jesusqa sinagogankuman rerqa. 10Chaypitaj uj makin ch'akisqa runa kasharqa. Jinapi runasqa Jesusta ch'ataykuyta munaspa, taporqanku: Atikunchu samarikuna p'unchaypi onqosqata sanoyachina? nispa. 11Jesustaj paykunaman nerqa: Pipis qankunamanta uj ovejayoj kaspa, samarikuna p'unchaypi ovejan pujyuman urmaykojtin, manachu orqhokapunman? 12Chantá manachu runaqa aswan valorniyoj ovejamanta nisqaqa? Chayrayku samarikuna p'unchaypipis allin kajtaqa ruwana, nispa. 13Chantá chay runaman nerqa: Jaywariy makiykita, nispa. Paytaj makinta jaywarejtin, chay ujnin makin jina sanoman tukuporqa. 14Fariseostajrí llojsiytawan, paykunapura parlarqanku imaynamantachus Jesusta wañuchinankupaj. 15Jesusqa chayta yachaspa, riporqa, paywantaj ashkha runas rillarqankutaj. Tukuy onqosqastataj sanoyacherqa. 16Chantá paykunata mayta kamacherqa ama pimampis willanankuta pichus Pay kasqanta. 17Chayta ruwarqa profeta Isaiaspa nisqan junt'akunampaj: 18Kaymin ajllasqa kamacheyqa, munakusqay; Paypi almayqa kusikun. Payman qosaj Espirituyta, chantá Diospa justicianta mana judío kajkunaman willanqa. 19Mana churanakonqachu, nitaj qhaparqachanqachu, nillataj pipis callespi parlasqanta uyarenqachu. 20Lajrasqa soqosollatapis mana p'akenqachu, nitaj q'oshñishaj mechatapis wañuchenqachu, justiciata atipachinankama. 21Paypa sutimpitaj mana judío kajkuna atienekuspa suyakonqanku. 22Chaymantá Jesusman pusarqanku supayniyoj ciego opa runata, Jesustaj payta sanoyacherqa. Ajinamanta chay runaqa parlarerqa, qhawarerqataj. 23Tukuy runastaj t'ukuspa, nerqanku: Manachu kayqa Davidpa Churin kanman? nispa. 24Fariseosrí chayta uyarispa, nerqanku: Kay runaqa mana Paypa atiyninwanchu supaykunata qharqon; Beelzebú Kuraj Supaypa atiyninwan chaykunata qharqon, nispa. 25Jesusqa imatachus yuyasqankuta yachaspa, nerqa: Sichus mayqen reinollapis iskayman t'aqakun chayqa, chinkapun. Jinallatataj sichus uj llajtapi, chayrí familiapipis t'aqanaku tiyan chayqa, chinkapullantaj. 26Sichus Satanasqa pay kikillantataj qharqokun chayqa, pay kikin t'aqanasqa kashan. Imaynatataj reinonqa kallanqapuniri? 27Chantá Beelzebujpa atiyninwanchus supaykunata qharqoni chayqa, qankunaj churisniykichejrí, pejpa atiyninwantaj supaykunata qharqonku? Chayrayku, paykunamin juezkunaykichej kanqanku. 28Diospa Espiritumpa atiyninwanchus supaykunata qharqoni chayrí, cheqatapuni Diospa reinonqa qankunaman chayamunña. 29Chayrí imaynatataj pipis uj kallpasapa runaj wasinman yaykunman tukuy imasninta qhechoj, manaraj wasiyojta ñawpajta wataykuspari? Payta wataykusparaj, wasintaqa ch'inyachinman. 30Mana Noqawan kajqa contraypi kashan. Mana Noqawan pallajpis t'akan. 31Chayrayku niykichej: Runaj ima juchallampis, Diospa contranta rimasqampis, pampachasqa kanqa. Espíritu Santopaj sajrata rimasqarí, mana pampachasqachu kanqa. 32Sichus pipis Runaj Churimpa contranta riman chayqa, chay juchan pampachasqa kanqa. Sichus pipis, Espíritu Santoj contranta riman chayrí, mana chay juchaqa pampachasqachu kanqa kay p'unchaypi, nitaj jamoj p'unchaypipis. 33Allin sach'aqa allin poqoyta poqon. Mana allin sach'arí mana allin poqoytachu poqon. Chayrayku, sach'ataqa poqoyninnejta rejsinchej. 34Katarispa miraynin. Imaynatataj allinta parlawajchej sajras kashaspari? Sonqopi imachus junt'a kashan, chaymanta simeqa parlan. 35K'acha runaqa sonqompi k'acha kaj imasmanta allin imasta orqhomun. Sajra runatajrí, sonqompi sajra kaj imasmanta mana allin imasta orqhomun. 36Chayrayku niykichej: Juicio p'unchaypeqa runas cuentata qonqanku tukuy qhasi manakajta parlasqankumanta, 37imaraykuchus parlasqaykiman jina cheqan runapaj rejsisqa kanki, manachayrí juchachasqa kanki. 38Chaymantataj leymanta wakin yachachejkuna, fariseoswan ima Jesusman kuticherqanku: Yachachej Señor, munaykuman t'ukunapaj jina uj señalta rikuchinawaykuta, nispa. 39Jesustajrí paykunaman kuticherqa: Kay sajra, qhenchachakoj runaj miraynenqa mañan uj señalta. Jinapis mana waj señal qosqachu kanqa paykunaman; profeta Jonaspa señalnillan qosqa kanqa. 40Imaynatachus Jonás jatun challwaj wijsampi karqa kinsa p'unchayta, kinsa tutatawan, ajinallatataj Runaj Churimpis kinsa p'unchayta, kinsa tutatawan jallp'aj sonqompi kanqa. 41Chantá Nínive llajtayojkuna juiciopi jatarimuspa, kunan p'unchay runasta juchachanqanku. Ninivemanta kajkunaqa, Jonás willarajtinkama, Diosman kutirikorqanku. Kaypitaj kashan Jonasmanta aswan kuraj. 42Ura ladomanta reinapis juiciopi jatarimuspa, kunan p'unchay runasta juchachallanqataj. Payqa karu llajtamanta jamorqa Salomonpa yachayninta uyarej. Kaypi kajtajrí, Salomonmanta nisqaqa aswan kuraj. 43Millay supay uj runamanta llojsispaqa, ch'aki jallp'asnejta purin samarikuyta mask'aspa, manataj tarinchu. 44Chaypacha nin: Kutipusaj, maymantachus llojsimorqani, chay wasiman, nispa. Rispataj, taripan ch'usaj wasita, pichasqata, sumaj k'achanchasqatataj. 45Jinapi pusamoj rin paymanta aswan millay qanchis supaykunata. Runaman yaykuspa, chaypi tiyakunku. Chantá chay runaj kawsaynenqa aswan millayman tukupun ñawpaj kasqanmanta nisqaqa. Ajinallataj kanqa kay sajra runaspa miraynimpajpis. 46Jesús runasman parlashajtillanraj, maman, wawqesnin ima jawapi suyasharqanku, Paywan parlayta munaspa. 47Uj runataj Jesusman willarqa: Mamayki, wawqesniyki ima jawapi suyashasunku, Qanwan parlayta munaspa, nispa. 48Jesustajrí chay runaman kuticherqa: Pitaj mamayri? Pikunataj wawqesniy kankuri? nispa. 49Makinwan yachachisqasninta rikuchispataj, nerqa: Qhawariychej, kaykuna kanku mamay, wawqesniypis. 50Pichus janaj pachapi kashaj Tataypa munayninta ruwajmari wawqeytaj, panaytaj, mamaytaj, nispa.


text: 1Canan má, cay punta limanacuyćhu camachisha cala imanuypa aśhuycunapäpis chaynütac alawana carpacta imanuypa śhalcachinapäpis. 2Chay carpa jatun lacta curtïnawan ishcayman laquïsham cala. Chay allaycunan punta cuartum “Chuya Sityu” nisha cala. Chayćhümi candilïruwan, Diosllanchicpa tanta ćhulacunan mïsaca tantantin cala. 3Chay curtïnap pasaycuna ipa cuartuñatacmi “Sumä Chuya Sityu” nisha cacula. 4Chayćhümi ürupi luläśha insinsiu mismichipäcunan jinaman'a “limanacuśhan babul” nishancäpis cala. Caypa lulïninćhümi winaläla ürupi wacuyćhu Maná nishan tantaca, Aaronpa chillquïmuśha garutinpis, lumićhu cä camachicuypis. 5Ñatac chay babulpa janäninćhüñatacmi “querubin” nishan anjilcunänu luläśhacuna Diospa sumä cayninta camalachipäcul llaquipayniyu sityu nishanta llantulayalcäla. Ñatac caypi manam lluychu cananpä yaćhalpunanchic. 6Chaynu lluy cayaptinmi, allaycü cuartuman imaypis sasirdüticunaca yaycun lulaynincunacta lulapäcunanpä. 7Chay ipanćhu cä cuartumanñatacmi ichá sumä puydï sasirdütilla watäćhülä juc cutilla yaycun. Jinaman'a quiquinpa juchancunapïtawan jinantin malcaca mana tantial juchaculcäśhanpïta yawarta apacuśhatacmi yayculapis. 8Caycunapamari Chuya Ispiritu tantiachimanchic chay punta carpa jinallalä caśhancamá rasun Sumä Chuya Sityuman yaycunapä manalä quićhacacuśhanta. 9Caycuna cay timpucunallapämi camalachimanchic. Aw-ari, cay yawarcunactapis imacunactapis “ampämi nil” ćhulaycuśhancunaca, chay uycücunäpa śhun'unta chuyaman manamá licalichiyta atipälachu. 10Caycuna janallanchicpa lulaycunallam cala: micuycunallapi, upyaycunallapi, allin chuya canapä imaymana pa'acuycunallapïpis. Caycuna bälila juc muśhüta Dios tacyalpachinancamallam. 11Ñatac canan'a puydï sasirdütinchicpa Jesus śhamula allincunäta apaculculmi. Nunacunallap lulaśhan carpapïta mas allinnin sumä rasuncämanmi ćhaycula. Manamari cay pachäćhu lulaśha cäcällamanchu. 12Manatacmi capishcunap, wäcacunap yawarllanwanchu yaycula. Sinu'a quiquinpa yawarninwanlä Sumä Chuya Sityuman juc cutillam pasaypipa yaycula wiñaypä julaycamänanchicpä. 13Ñatac türucunap capishcunap yawarninwan, malta wäcacunap cañäśha ućhpancunawan jucha-sapacunäman mächipaycuptin'a janallan'a chuya nishamari cala. 14Jesusninchicñatacmi ichá wiñaypä cawsä Chuya Ispiritup mana juchayu Tayta Diosman ucula. Chayurá ¡maynüläćha yawarnin chuyanchaycamanchic wañuycäman apaycü śhun'unchicpi cawsä Diosta sirbinapä! 15Caypamari Jesus cay muśhü limanacuyta ishpichïca. Wañuyninpam punta limanacuyćhu juchanchicpi julaycamanchic. Chayurá Dios ayacuśhancunaca wiñay simpri cä tücäninchic limalicuśhanta ćhasquiycunchicmari. 16Ñatac juc tistamintu lulacacunanpä tistamintu lulacüca wañuśhan tacyalpunanlämi cayan. 17Chayurá wañucuptinlämi tistamintuca tacyalpuśha; cawsayaptinlá mana callpayülämi. 18Chaynütacmari chay punta limanacuytapis Moises yawarwanlä lulachiyta allaycula. 19Jinantin malcäta Tayta Dios nishanta nilculmi isupu jaćhaman puca millwawan pitwiycul challpuycula wäcap yawarnin yacuwan jucllachäśhaman. Jinalcul camachicuymanpis nunacunämanpis chächuycula: “Tayta Diosmi ‘Lluy caycunacta lulapäcuy’ niyäśhunqui. Jinaman cay yawarwanmi cay limanacuśhanta tacyalpachin” nishtin. 21Chaynütacmi alawana carpactawan, chayćhu lluy imapis sirbichicuna cänintinta yawarwan chächuycula. 22Rasunpa, camachicuyca llapa imapis yawarwanlä chuya caycunanpämi mañan. Jinaman'a mayanpis chuya cananpä yawar mana jićhaśha captin'a juchacuna manam pampachaycuśha canmanchu. 23Aw-ari, chay janay pachäćhu cä rasuncäpa liträtullan cäcunacá chuyanchana cala chaynu uywacunap yawarnincunawanmi. Ñatac janay pachäćhu quiquin rasuncätá chaynu yawarcunallapïpis sumäninwanlämi chuyanchana cala. 24Chayurá rasuncäpa liträtun-yupaylla cä nunacunallap lulaśhallanmanchu Jesus manam yaycula. Sinu'a quiquin janay pachämanmi yaycula Tayta Diospa ñawpäninćhu ya'anchicpa pudirninchic cananpä. 25Jesus'a manam lulala chay puydï sasirdüticunanüchu. Paycuná watan-watanmi Sumä Chuya Sityuman jucpa yawarllanwan yaycapäcula. Ñatac Jesus'a cutipalcul cutipalcul ucunanpächu manam janay pachäman yaycula. 26Chaynu canan captin'a cay pacha allaycuśhanpïtá Jesus achca cutićh ñacaycunman cala. Aśhwanpa cay timpup camacaynin muyuncunäćhu cay pachäman Jesus licalimula juc cutilla ucuśhanpa juchacunacta chincachinanpämi. 27Maynümi llapa nuna jucllacta wañunapä chaypïtá Dios cäraycamänanchicña cayan. 28Chaynümari Jesuspis lluy juchanchiccunacta pampachänanpä juc cutilla wañula. Ñatac yapa licalimun'a, manañam juchacta licächu, sinu'a alcänincunacta salbäñam.